c: text/html

text:
Konfliktmekling
Mekling framum rættarmál
Ymiskar trætuloysnir eru:
- Flýgging undan trupulleikanum
- Samráðing partanna millum
- Samráðing við hjálparfólkum, advokatum t.d.
- Mekling, trætumekling, seming
- Gerðarrættur
- Rættarmál
Ymiskir atferðarhættir eru:
- Kappingarkendum atburður
- Samarbeiðandi atburður
- Flýggjandi atburður
Nær mekling?
- Partarnir ynskja at tosa um tingini heldur enn at fara rættarvegin ella onki at gera.
- Ynskja at samarbeiða um at finna eina felags loysn.
- Eru sinnaði at geva eftir á onkrum økjum ? ikki bert spurningur um at vinna ella tapa fult út.
Hví halda fólk seg aftur at biðja um mekling?
- Halda ofta, at tað er tekin um veikleika at biðja um mekling, hjálp frá triðjapersóni. Partarnir hava kanska givið teirra seinasta boð uppá eina loysn og eitthvørt annað tiltak, so sum at biðja um mekling, kann tí kennast sum eitt veikleikatekn.
- Halda fast við, at ein træta er ein spurningur um at vinna ella tapa
- Kenslur forða fyri ynskinum at vilja tosa saman
- Manglandi kunnleiki til mekling
- Rættarvegurin er tann mest vanligi, og tann sum fólk vita um
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo

robotstxt: allowed

filter: keep


text:
Gorfas, smáar íbúðir úr sólturkaðum múrsteini, í Ksar Haddada í Tataouine hjá berbum har suðri í Tunis. Her var George Lucas á sumri 1997 og gjørdi upptøkur til ’Star Wars The Phantom Menace’. Tað er tó ikki hann, ið stendur í stiganum. Ein ungur íverksetari eigur stigan og hevur installerað seg her við sølubúð. Á opna plássinum ætlar hann at hava diskotek (Myndir: Unn og Birgir Kruse)
Jólini eru filmsdagar. Allar sjónvarpsrásir senda góðar, gamlar filmar, ið seta tankarnar í gongd. Fyrsti spenningsfilmur í jóladøgunum var The Guns of Navarone frá 1961. Eg sá filmin í Havnar Bio, men tá hevur filmsspenningurin verið minst sjey ára gamal. Tað hevði verið óhugsandi í dag, at fari í biograf at síggja so gamlan spenning. Og so er tað høvundurin, Alistar MacLean. Kanska hin mest lisni fyri fjørti og fleiri árum síðani. Minnist, eg læs Bjørneøen, meðan eg seldi bensin í Auto á sumri 1973. Síðani havi eg ikki hoyrt um MacLean. So var tað Topkapi frá 1964. Eisini hesa perlu havi eg sæð í gamla Havnar Bio saman við vinfólkum, seinrapartin av 60’unum. Í dag kann eg síggja at hesin snøggi undirhaldsfilmur er støðið undir Mission Impossible og Ocean's Eleven. Og so ríðu teir sjey, The Magnificent Seven (1960) aftur. Snoðrakaði Yul Brynner og bláoygdi Steve McQueen, upp móti bláari kovboyluft. Ikki fyrr enn Filmsfelagið fór í gongd aftur í 1984, kom eg eftir, at hetta var ein nýgerð, a remake, av klassiska filminum hjá Kurosawa um teir Sjey Samuraiarnar á miðaldarbygd í Japan frá 1954. Og kanska hevur hetta tilverurúm, Havnar Bio, lagt lunnar undir eini grundfatan av liti og komposisjón, ein eginleiki, sum neyvan varð vaktur úr dvala, fyrr enn eg møtti Børge Petersen á Føroya Læraraskúla í 80’unum. Men aftur til endursendu, gomlu filmarnar. Tá teir vóru nýggir helt eg at Star Wars vóru fremstu filmar yvirhøvur. Hóast eg sjálvur annar havi verið mitt í Star Wars-landi, í Kasar Haddada í Tataouine í Tunis, havi eg broytt meining. Orki ikki at hyggja eftir hesum filmum, sum uttan slit spinna søgur um gott og ilt í øllum frábrigdum, so leingi onkur vil rinda og vinda uppá snældu. Akkurát sum Harry Potter og hansara endaleysa univers, sum er tann bera ull, bæði á høku og skalla. Soleiðis gongur alt í ring, og bara sumt ríður um árliga snarið, jólasnarið.


text:
Ja, so er bert eitt samdøgur til kappingin byrjar og okkara svimjara skulu royna seg fyri fyrstu fer i eini HM kapping. Hetta er sjálvandi ein sera stór avbjóðing, men vit hava góðar vónir um at fáa heiðurlig urslit.
Tiðin siðan vit komu higar er nýtt til at fáa kroppin tillagan tíðarmunin. Tað er ju 11 timar a muni, men komandi nátt flyta vit klokkuna eina tima aftur, samstundis sum klokkan i Føroyum verður flutt ein tima fram. Hetta merkir at tiðarmunurin styttis til 9 timar.
Vit búgva val og hava góðar umstøður við eting og transporti. Tó er onkur túrur i bussinum i longra lagi. Veðrið hevur verið gott síðan vit komu fram. Temp. liggur um 25 gradir um dagin. Onkran dag er yvirskýggja, men sólin er eisini frammi inn i millum.
Her er leygarmorgun nú og svimjaranir hava vant i kappingarhylinum. Tað serliga startir tey venja nu. Hetta er jú sera stórt og annarleiðis enn tey eru von við heima so umráðandi er at royna alt so gott sum nu einferð ber til. Tey er val fyri og i góðum hýri so vit hava góðar vónir nu kappingarnar fara i gongd um eitt samdøgur.


text:
Á hvørjum ári fylgir Havstovan við, hvussu gróðurin er á Landgrunninum. Hvørja viku tekur Lívfiskastøðin í Skopun royndir í Skopunarfirði, sum Havstovan síðan kannar.
Gróðurin av plantuæti er fyrsti liður í føðiketuni, og er tí grundarlagið undir øllum øðrum lívi í sjónum. Djóraæti og onnur djór eta plantuæti, og fáa sostatt føðiorku til at nørast og vaksa. Djóraæti er føði hjá fiskayngli, nebbasild og nógvum øðrum verum, ið aftur eru føði hjá størri djórum o.s.fr. Tí hevur gróðurin so stóran týdning fyri alt lív í sjónum.
Av tí at gróður fær orkuna úr sólarljósinum, er næstan allur gróðurin í sjónum um okkara leiðir, um várið og summarið. Onnur viðurskifti enn ljós hava eisini týdning fyri gróðurin á Landgrunninum, so nóg mikið av ljósi er ikki trygd fyri, at gróður er.
Ójavnt er, nær várgróðurin kemur og eisini er ójavnt frá ári til annað, hvussu nógvur gróður er. Í ár er gróðurin nústaðni komin av álvara, hóast long tið er síðani nóg mikið var av ljósi.
Til ber at fylgja gongdini í gróðrinum á Landgrunninum her.


text:
Markleys útbúgving
Kunning til fráfaringarflokkar á miðnámi
Markleys Útbúgving er eitt upplýsingarátak ætlað fráfaringarflokkunum í miðnámsskúlunum, men onnur, sum ynskja kunning um útbúgvingarmøguleikar, er eisini vælkomin.
Markleys Útbúgving hevur eisini sína egnu heimasíðu, har framløgur frá seinasta tiltakinum eisini eru at finna (ask.fo/MU)
Næsta tiltakið av Markleys Útbúgving verður fyriskipað hósdagin 13. september 2018 í norðurlandahúsinum
Altjóða Skrivstovan (ASK) samstarvar við MFS, Setrið og Lestrarvegleiðarafelagið um at geva miðnámsnæmingum eitt gott grundarlag at velja sína víðari útbúgving.
Við at upplýsa um nógvu valmøguleikarnar, fáa miðnámsnæmingarnir íblástur og betri vitan, um ta stóru lestraravgerðina.
Tiltakið bjóðar felags fyrilestrar, og møguleiki er eisini fyri at tosa við vegleiðarar og lesandi á hægri útbúgvingarstovnum í serligum básum.
Í básunum eru umboð frá føroyskum útbúgvingarstovnum, umboð úr norðurlondunum og øðrum londum í og uttan fyri Europa.
Talan er um bæði føroyskar og útlendskar vegleiðarar. Harumframt luttaka núverandi og fyrrverandi føroysk lesandi og geva góð ráð til framtíðarlesandi.


text:
Svar uppá fyrispurning frá Páll á Reynatúgvu, løgtingsmanni, í løgtingsmáli nr. 74/2014, viðvíkjandi
vikuskiftisferðaætlanina hjá Teistanum
Spurningurin var soljóðandi:
1. Ætlar landsstýrismaðurin at betra um vikuskiftisferðaætlanina hjá Teistanum aftur, og nær?
2. Er tað rímiligt, at Teistin leggur stilt stóran part mitt á degi, leygardag og sunnudag?
3. Ber tað til at loysa spurningin um hvílitíð á annan hátt, enn at leggja Teistan mitt á degi, og
hvussu?
4. Hevur landsstýrismaðurin umhugsað at loysa (megin) siglingina út í Hest á annan hátt, og
hvørjir møguleikar eru til tess?
Viðmerkingar
Samgongan gjørdi fyri nøkrum mánaðum síðani av at broyta ferðaætlanina hjá Teistanum. Úrslitið
gjørdist ein bati fyri tey ferðandi í Sandoynni (og Hestoy) mitt í viku, samstundis sum ferðaætlanin
versnaði munandi leygardag og sunnudag.
Serliga er tað tað nógva frítíðarvirksemið, ítrótta- og mentanarlívið, sum hevur fingið stóra ampan
av broytingunum í ferðaætlanini. Ongan túr at sigla suðurgangandi millum klokkan 11.15 og
klokkan 15.45, og norðurgangandi millum 9.30 og 14.15 er ógvuliga darvandi, tí vikuskiftini,
serliga summarhálvárið, eru háárstíð fyri ítrótt og ferðavinnuvirksemi. M.a. eru nógvir húsvagnar
við Teistanum hesar dagar, og nøgdin av møguligum ferðafólki avmarkast nógv, av tí at túratalið er
so lítið. Eisini gerst bíðitíðin í Skopun og á Gomlu Rætt ótolandi í mun til dagsins tørv. Nøgdsemi
hjá okkara ferðandi verður hareftir, havandi í huga hvussu leikandi lætt tað er at flyta seg millum
búsetingar í meginøkinum.
Undirritaði ávarar ímóti at seta setanarviðurskiftini hjá manningini á Teistanum upp ímóti greiða
ynskinum hjá sandoyingum (og hestfólki) at fáa eina rímiliga og vælvirkandi farleið um
Skopunarfjørð. Tað er somuleiðis týdningarmikið, at atlitini til eina nøktandi og møguliga
nýhugsaða Hestleið verða tikin við í metingina.
Nú ferðaætlanin hevur staðið sína roynd eina tíð, er rætt at eftirmeta støðuna.
Svar
Spr. 1:
Sum eg áður havi boðað frá, so er tað ein avbjóðing at tillaga ferðaætlanina á Sandoyarleiðini,
eftirsum Teistin siglir við nærum fullum orkuføri (kapasiteti). Eitt økt túratal í vikuskiftinum
fyrrapart merkir sum útgangsstøði, at tað er neyðugt at skerja túratalið aðrar tíðir á degnum, um
viðlíkahaldsarbeiði, hvílitíðarreglur, trygdarkrøv v.m. skulu haldast, t.e. við verandi vaktarskipan.
Sum útgangsstøði meti eg, at Teistin, við sínum 122 túrum um vikuna, veitir sandoyingum eina sera
góða tænastu við regluligum flutningi. Um mett verður, at tørvur er á at flyta túrar, soleiðis at
Teistin siglir fleiri túrar um vikuskiftið og færri gerandisdagar, so haldi eg, at ein slík tillaging
ljóðar skilagóð. Eg havi biðið Strandferðsluna enn eina ferð kanna, hvørjir møguleikar eru fyri
slíkum tillagingum, soleiðis at tað í minst møguligan mun ávirkar siglingina gerandisdagar og sum
samstundis leggur upp fyri, at lógarásettu krøvini verða hildin. Enn ein tillaging hevur við sær, at
verandi vaktarskipan má broytast.
Spr. 2:
Verður hugt at ferðafólkahagtølunum saman við tøkum orkuføri fyri Sandoyarleiðina, síggja vit, at
einans 8-10 % av orkuførinum verður nýtt í dag. Sagt á annan hátt, so eru “bara” 180.000 ferðandi
til gott 2.000.000 pláss við núverandi sigling.
Vikuliga orkuførið á Teistanum er um veturin 21.000 ferðandi og um summarið 31.000 ferðandi.
Til hetta orkuføri er nýtslan á vetri 1350 – 2750 ferðandi og um summarið 1800- 4600 ferðandi. Víst
verður í hesum sambandi til hjálagda skjal, sum vísir ferðaætlanina hjá Teistanum og hagtøl yvir
ferðandi á leiðini.
Hyggja vit nærri at leygar- og sunnudegnum, so hevur Sandoyarleiðin 14 túrar aftur og fram: 4 túrar
aftur og fram fyrrapart og 10 túrar aftur og fram seinnapart. Ì hesum tíðarskeiði kann Teistin taka
3640 ferðandi, ið er 3 ferðir so nógv sum samlaða íbúgvaratalið í Sandoynni.
Sostatt er greitt, at tað í dag eru 90 % av orkuførinum á Teistanum, sum ikki verða nýtt.
Spurningurin um “rímiligheit” má vera hildin upp ímóti hesi sannroynd og tá hesi tøl verða havd í
huga, haldi eg ikki tað ber til at siga, at siglingin á nakran hátt er órímilig. Sum nevnt omanfyri, so
er tað heldur ein spurningur um smidleika í siglingini og tað er møguligt, at teir 122 túrarnir um
vikuna kunnu leggjast øðrvísi til rættis, so teir passa betur til tørvin.
Ferðafólkahagtølini vísa, at tað á fleiri túrum einans eru 1-2 ferðafólk umborð og spurnartekin kann
sostatt setast við, hvussu neyðugir allir túrar í ferðaætlanini í veruleikanum eru. Slíkir túrar, sum eru
dýrir í rakstri og gera lítla nyttu, gera tað torført at leggja eina skynsama ferðaætlan, sum bæði tekur
atlit at tørvi, men eisini at krøvunum um viðlíkahald, trygdarkrøv v.m.
Spr. 3:
Sum nevnt, havi eg biðið SSL um at kanna enn einaferð, hvørjar tillagingar kunnu gerast í
ferðaætlanini, sum í størri mun taka atlit at tørvinum, eisini í vikuskiftinum, men sum eisini taka
hædd fyri m.a. hvílitíðarreglum og øðrum krøvum. Sum nevnt, er hetta ein avbjóðing, eftir sum
Teistin siglir við nærum fullum orkuføri og ein tillaging í vikuskiftinum merkir, at tað er neyðugt at
broyta vaktarskipanina og tillaga ferðaætlanina aðrar dagar.
3 / 3
SSL er í løtuni í ferð við at endurskoða vaktar-og ferðaætlanir innan fyri karmarnar av sáttmála- og
lógarásetingum. Síðst í apríl skipar SSL fyri einum evnisdegi fyri innbodnum við framløgum frá
SSL og uppskotum til ymiskar loysnir, sum kunnu umrøðast nærri, áðrenn tær verða settar í verk.
Hetta er samstundis eitt høvi at viðgera ferðaætlanina hjá Teistanum nærri og umrøða, hvørjar
møguligar tillagingar kunnu fremjast, so siglingin verður so smidlig, sum til ber.
Spr. 4:
Siglingin út í Hest hevur regluliga verið umrødd og ymiskar loysnir hava verið uppi at venda. Ein
møguleiki er, at eitt annað minni skip verður sett í sigling millum Hest og Gomlurætt, møguliga
eisini við túrum til Kolturs, og at Teistin einans verður nýttur til serligar túrar, tá tørvur er á at flyta
størri farm. Møguleikarnir eru tó ikki kannaðir nærri enn.
Eftir lógini um undirsjóvartunlar um Tangafjørð og til Sandoynna, er ætlanin at fara undir at bora
undirsjóvartunnilin til Sandoynna í 2018. Tað merkir, at tað um lutfalsliga fá ár verður koyrandi til
Sandoynna. Í sambandi við tunnilsarbeiðið er neyðugt at viðgera nærri politiskt, hvussu ferðafólkaog
farmaflutningurin út í Hest skal handfarast.
Vinnumálaráðið, tann 10. apríl 2015
Johan Dahl
landsstýrismaður


text:
Leyst lív
Hvat er leyst lív?
Talan er um leyst lív, tá ið ein noyðist ofta á vesi við tunnum opningi í stórari nøgd (meira enn 200 gramm um samdøgrið)
Stutt tíðarskeið við leysum lívi, bráðkomið leyst lív, er vanligt. Varar henda støða longur enn eina viku ella har á leið, er neyðugt at tosa við lækna.
Orsøk
Hjá okkum man vanligasta orsøkin til leyst lív vera virus og bakteriur. Smitta kann berast millum menniskju, og tí er sjálvandi neyðugt við góðum reinføri og eitt nú at vaska sær um hendurnar, tá ið ein hevur verið á vesi. Tað kunnu vera aðrar orsøkir til bráðkomið ella áhaldandi leyst lív. Hesar orsøkir kunnu m.a. vera:
- Antibiotikaviðgerð
- Strongd og órógv
- Viðkvæmur langi (tjúkktarmur)
- Ovurviðkvæmi fyri ymiskum mati
- Varandi langabruni
- Mjólkarsukurótolsemi (laktosu intolerans)
- Ovurnýtsla av evnum fyri trekan maga
- Evnaskiftissjúka
- Krabbameinssjúka
- Ovurnýtsla av rúsdrekka
- Ovurviðkvæmi fyri gluten
Sjúkueyðkenni
Sjúkueyðkennini kunnu vera, at ein skal ofta á vesi við tunnum opningi. Eisini kann matarlysturin vera vánaligur. Í sambandi við ígerð í maganum kann ein fáa búkkrampa (kolikk), vaml og spýggju og kanska fepur.
Um tú hevur álvarsligt vætutrot, kunnu hesi eyðkenni vísa seg:
- Myrkt land í lítlari nøgd
- Tosti
- Dølskni
- Illa fyri yvirhøvur
- Høvuðpína
Um ein hevur blóð í opninginum, kann tað vera tekin um álvarsligan tarmbruna ella krabbamein í tarminum.
Vandatekin
Far til læknan, um tú hevur ógvusligt leyst lív í meira enn eina viku, ella um tú hevur trupulleikar við opninginum í meira enn 1 mánað.
Er blóð í skarninum, eigur tú beinanvegin at fara til lækna. Eru onnur sjúkutekin, eitt nú lætnan og áhaldandi møði, skalt tú eisini fara til lækna.
Hvat kann eg sjálv/sjálvur gera?
Drekk ríviligt, tí tað er umráðandi at drekka nógv, tá ið ein hevur leyst lív. Blanda 1 teskeið av sukri og ½ teskeið av salti fyri hvønn litur fyri at bøta um salt- og sukurmissin. Eisini fæst á apotekinum eitt nú Revolyt®. Tað er liðugtblandað sukur og salt, ið verður loyst í vatni. Vaska hendurnar ofta, og sjálvandi tá ið tú hevur verið á vesi og eisini fyri matgerð.
Kanningar
Í flest øllum førum javnar bráðkomið leyst lív seg eftir stuttari tíð, og kanningar verða tí vanliga bara gjørdar í sambandi við leyst lív í longri tíð.
Kanningar fyri krabbamein ella stelkvøkstur (polyppur) í baktarminum og í langanum verða gjørdar við kikarakanning.
Viðgerð
Um eitt hvørt bendir á bruna (eitt nú salmonella, shigella, campylobacter, kolera ella líknandi) við nógvum fepri, blóði í opninginum og vánaligari almennari heilsustøðu kann viðgerast við antibiotika oftast ciprofloxacin).
Annað, ið kann nýtast:
- Evni, ið darva rørslurnar í tarmunum
- Evni, ið ávirka tarmgróðrinum
- Virkið kol
Evni, ið darva rørslurnar í tarmunum:
Dømi um handkeypstilbúnað:
- Loperamid
- Loperamid við simethicon
Dømi um forskriftarlatin evni:
- Morfin (opium)
Ávirkan: Tilbúnaðurin darvar tarmrørslurnar og tarnar tí opninginum munandi. Hesin tilbúnaður ávirkar bara sjúkueyðkennini og beinir tí ikki fyri orsøkini til leysa lívið.
Loperamid darvar eisini úrskiljingina í tarmunum og økir upptøkuna av vatni og søltum.
Loperamid verður tikið fyri bráðkomið leyst lív, t. d. í sambandi við flogferðir. Tað eigur bara at verða tikið stutta tíð og einans latið fólki, ið annars eru frísk. Tilbúnaðurin verður bara tikin, meðan fólk hava leyst lív og ikki fyribyrgjandi.
Vanligastu hjáárinini av loperamidbólkinum fevna um vaml, hart lív og búkilsku.
Morfin verður somuleiðis nýtt í sambandi við bráðkomið leyst lív, um læknin heldur tað vera neyðugt fram um handkeypstilbúnað.
Hjáárinini av morfini fevna m. a. um rúskenda vælveru, dølskni og vaml.
Evni, ið ávirka tarmgróðrinum:
Dømi um tilbúnað:
- Mjólkarsýrubakteriur
Virknaður: Mjólkarsýrubakteriur eru náttúrligar tarmbakteriur, ið gera tað torførari hjá fremmandum verum at smitta tarmin. Tilbúnaður við mjólkarsýrubakterium verður serliga tikin fyri at fyribyrgja leyst lív í sambandi við ferðing, ella um ein fær viðgerð við antibiotika. Mjólkarsýrubakteriur kunnu takast í sambandi við ein feril av bráðkomnum leysum lívi, men tá er virknaðurin avmarkaður.
Hjáárin: Tilbúnaðurin hevur eingi hjáárin, tí í honum eru somu bakteriur, ið vanliga halda til í tarminum.
Virkið kol
Virkið kol í hylkjumi kann roynast í sambandi við bráðkomið leyst lív. Veruligur virknaður er kortini ikki prógvaður, og óvist er, hvussu tilbúnaðurin virkar. Kortini verður hildið, at eitt møguligt úrslit kann koma av, at virkið kol bindur nakað av vætuni í tarmunum, tí tað hevur so stóra yvirflatu, og á tann hátt steðgar tað leysum lívi. Harafturat heldur onkur, at tað kann upptaka eiturevni, sum eru í tarmunum í sambandi við leyst lív.
Hjáárin: Virkið kol kann elva til hart lív. Opningurin gerst svartur. Kol kann binda heilivág, ið verður tikin gjøgnum munnin, at sær í tarminum. Hetta er eisini galdandi fyri p-bollar. Tað merkir, at fyribyrgingin kann svíkja, og tí má annað fyribyrgingarevni takast, meðan viðgerðin við koli fer fram.
Spyr annars á apotekinum.
Onnur ráð
- Tú eigur skjótast gjørligt at fáa vanligan mat aftur eftir leyst lív
- Matur við stívilsi í (rís, havri, gularøtur, mais osfr.) er góður fyri magan
- Flestu tilburðir av leysum lívi eru vandaleysir – og halda uppat av sær sjálvum
- Smábørn, ið hava týðiligt leyst lív og eru sjúk og illa fyri, eiga at verða kannað av lækna
- Vaksin fólk við drúgvum ella ógvusligum leysum lívi, og sum eru ússalig, eiga at lata seg kanna av lækna
- Varnast tú blóð í skarninum, hevur tú ring herðindi av búkilsku og/ella fepur, eigur tú at lata teg kanna av lækna.


text:
Arctic Lady á Skálafjørðinum
LNG skipið Arctic Lady stevndi tíðliga í morgun inn á Skálafjørðin har hon skal liggja í nakrar dagar. Skipið, sum er skrásett í Hammerfest, fyllir nógv í Skálafjørðinum við síni 288 metrar longd og 50 metrar breidd.
Ymiskt arbeiði skal fremjast komandi dagarnar. Eitt nú skal ein Log tranducari undir botninum skiftast út, umframt at botnurin skal reinsast. Hetta verður gjørt í tøttum samstarvi við Green Marine Divers úr Fuglafirði. Arbeiði fyri framman fevnir eisini um at gólv í kontrolrúminum skal skiftast og eykalutir - eitt nú hydraulikkslangur – skulu skifast.
Sleipibáturin Samson hjá MEST hevur eisini úr at gera í samband við arbeiði, bæði hvat viðvíkur sleipitænastum og sum arbeiðsbátur í samband við kavaraarbeiðið.
MEST hevur í longri tíð verið í samskifti við reiðaríið um hvussu og hvar arbeiðið kundi gerast. Við royndum frá arbeiðinum við West Hercules var lítil ivingur um, at Skálafjørðurin var eitt hóskandi stað.
Hetta er triðja risastóra oljufarið, sum verður umvælt á Skálafjørðinum nú í nøkur ár. Fyrst kom stóri oljupallurin, West Hercules á fjørðin og fekk nógvar umvælingar gjørdar har. Síðani kom oljuflutningsskipið Maersk Edgar á Skálafjørðin, har tað eisini fekk umvælingar gjørdar. Og nú hava vit so fingið gassflutningsskipið Arctic Lady á fjørðin. Hetta má so avgjørt sigast at vera í tráð við ætlaninar hjá bæði vinnu og myndugleikum at gera Føroyar til ein maritiman tilfeingisdepil. Í løtuni liggur eisini eitt stórt frálandsskip hjá Maersk á Vági, har tað bíðar eftir at fara víðari til Kanada. So tað byrjar at líkjast.
Kelda: oljan.fo


text:
Til LÍVFRØÐI 12/6:
Eg geri spurningar til hvørt evni. Spurningarnir svara nokk so væl til yvirskriftirnar í stykkinum og teir fevna um fleiri síður. T.d. mannakroppurin har fært tú møguleika at tosa um vøddar OG beinagrind. Tað átti at verið ein fyrimunur, tí meiri er at tosa um....
Bókin Bios a og b liggur framman fyri tær. Tú kanst blaða í henni, siga frá myndum og talvum og annars finna hjálp í yvirskriftum.
Stutt um fiskar:
Afturat spurninginum um hvalir, hevði eg hugsað at tosa STUTT um TOSKIN og MAKRELIN. Toskurin er kendur botnfiskur fiskaður nærri landi av trolarum, línubátum og útróðrarbátum.Hann etur rækjur oa. við botnin. Makrelurin er uppisjóðarfiskur, sum heldur til á djúpari vatni í torvum - og verður fiskaður av nótaskipum, sum t.d. landaðu til Varðan Pelagik... makrelur etur krabbadýr, sum aftur liva av minni krabbadýrum uppi í sjónum (ljósinum)....
Stutt um Fuglar:
Eg seti nakrar fuglar fram - skrivi navnið á fuglinum á talvuna - og so fáa tykur eina lítla løtu at siga okkurt um fuglar. Hyggið eftir fótinum, nevinum og støddini. Tað sigur nakað um hvørjum hann livir av. Kanska vita tykur eisini, um hann er flytifuglur (kemur um várið og fer um heystið) (t.d. tjaldrið, likkan, ternan) ella um hann er her alt árið. (t.d. kráka, stari, gráspurvur...). Nakrir fuglar eru í bønum, aðrir í haganum og aftur aðrir í berginum (bjargafuglar). Flestu bjargafuglar hava svimjiføtur.


text:
Orð og lag: Øssur Berghamar
1. Vit í hjørtum várum fegnast um tað verk, ið her er framt,
sáðið, sum í trúgv er sáað ár um ár.
Harrans rødd her hevur ljóðað kærleiksfult og álvarsamt,
søgan søgd er, sum kann grøða syndasár.
Niðurlag: Harrin hevur verið góður, og hann signaði
Orðið, sum er altíð nýtt, og ávøkst ber.
Stór var náði Guds og megi,
honum prísa vit við gleði,
sum vit halda á at tæna honum her.
2. Vitnisburðir hava ljóðað – mong ein sál varð endurfødd,
og vit gleddust saman, signing stór tað var.
Saman sungu vit um Jesus – lyftu upp vit vára rødd.
Mangan kendu vit, at Himmalin var nær.
3. Tey, sum undan hava gingið og í áliti á Gud
tóku trúarstig – vit minnast tey í dag.
Tí við eldhuga og ídni tey í verki tóku lut,
og við tøkk vit minnast teirra hjartalag.
4. Harrin Jesus er hin sami – latið okkum tí hvør sær
halda á í trúgv og treysti hond í hond.
Kristi afturkoma nærkast, skjótt vit eru komin har,
stríðið endað er – á føgru heimlandsstrond.


text:
Lestrartíð: 1 ár og 3 mðr.
Umsóknarfreist: 15. mars og 1. november
Útbúgvingarstovnur: Heilsuskúli Føroya
Útbúgvingarstaður: Hov
Sum heilsuhjálpari lærir tú at arbeiða sjálvstøðugt við røkt. Hetta merkir, at tú stuðlar og hjálpir við tí, sum borgarin vanliga sjálvur hevur megnað av persónligum tørvi í dagliga lívinum, men ikki megnar longur av elli ella sjúku. Tú lærir at veita stuðul til tað, ein borgari vanliga sjálvur tekur sær av, sum t.d. at vaska sær, lata seg í, at eta og drekka og at vera virkin. Tú lærir um vanliga aldursmenning, sjálvsavgerðarrætt hjá tí einstaka, heilsu og reinføri.
Ein tann mest avgerandi uppgávan hjá næminginum er at fáa royndir í at eygleiða broytingar í heilsustøðuni hjá fólki og fráboðan í sambandi við hetta.
Í útbúgvingini sum heilsuhjálpari lærir tú at arbeiða við skapandi virksemi umframt dagligum virksemi, stuðli og umsorgan, har útgangstøðið er lívssøga og tørvur.
Høvuðsendamálið við útbúgvingini er at stuðla og lata tann, ið tørvar hjálp, vera so virknan sum gjørligt og soleiðis ikki taka yvir tað, sum brúkarin megnar frammanundan. Á henda hátt eru heilsufremjan og sjúkufyribyrging í hásæti. Heilsuútbúgvingarnar eru skiftisútbúgvingar. Tað ber í sær, at skift verður ímillum skúlagongd og starvsvenjing.
Útbúgvingin byrjar tvær ferðir um árið, í september og januar.
Til heilsuhjálpara krevst 9. floksprógv og starvsroyndir í eitt ár ella 10. floks prógv.
Tað er ikki eitt krav, at starvsroyndirnar eru innan røkt. Sostatt kunnu allar arbeiðsroyndir brúkast.
Tað er umráðandi at senda váttan um arbeiðsroyndir og onnur prógv við umsóknini um upptøku. Á arbeiðsváttanini skulu tímatal og tíðarskeið, ein hevur arbeitt, viðmerkjast.
Eftir lokna útbúgving er arbeiðsøkið t.d.í Heimatænastuni, á ellis- og røktarheimum og sambýlum og innan Stuðulstænastuna.
Sum útbúgvin heilsuhjálpari kanst tú útbúgva teg víðari til heilsurøktara.
Heilsuskúli Føroya – www.heilsuskulin.fo


text:
Kanska vit, til tíðir spældu í so primitivt, og longu sendingarnar fram til Heidi komu ikki til sín rætt, Verjan hjá Montenegro ansaði væl eftir kvika framherjanum, og endin av fyrra hállveik var, at vit samdust um málleysan janvleik.
Í seinna hálvleiki helt gongdin sær nakað og helst var tað uppiborðið tá Armish Kuc legði ”vertirnar”, tí Montenegro stóð sum heimalið, framum, fimm minuttir eftir tímaslagið.
Hetta var sum at fáa ein vátan vøtt í andlitið, og okkara venjarar vóru ikki seinir at gera broytingar. Eitt nú kom Milja R. Simonsen inn, og vit fóru longur fram á vøllin og løgdu trýst á longri upp.
Hetta gav eisini úrsltið tá tólv minuttir vóru eftir at leika. Eftir av verða trongd nakað fekka Milja sent bóltin víðari til Eyðvør Klakstein sum bombaði til, og uttan møguleika hjá svikaliga málverjanum hjá Montenegro, endaði bólturin í kassanum.
Bara tveir minuttir seinni var aftur mál. Birita Nielsen, ið sum bara 17 ára gomul leikar sín allar fyrsta A-landsdyst, hevði síðsta fótin á eftir trunkaspæl, og sendi okkum á sigurskós.
Nú løgdu vit okkum longur aftur at bíða, og onkur ivastøðu uppstóð. Tó, líka mikið hvussu hinar royndu, komu tær ikki til avgerandi møguleikar, og tí kundu vit enn einaferð fara av vøllinum við øllum stigunum.
Týsdagin verður alt avgerandi dystirin tá vit skulu møta Turkalandi. Tær vunnu stórsigur á Luksemburg, og eru tí framman fyri okkum við betri málúrtøku.
Enn einaferð takka vit fyri gott undirhald og ynskja øllum hjartaliga til lukku við frálíka avrikinum.
Vit eru sannliga stolt av okkara kvinnulandsliði.
Koyr á, Føroyar !!!!
HAGTØLINI
HM undankapping: leygardagin 8. apríl 2017 kl. 15.00 á Tórsvølli
Montenegro – Føroyar 1-2
1-0 Armisa Kuc 65’
1-1 Eyðvør Klakstein 78’
1-2 Birita Nielsen 80’
Liðið: Anna Hansen – Birna Johannesen, Lív F. Arge, Birita Nielsen, Heidi Sevdal, Ásla Johannsen (Milja R. Simonsen 66), Eyðvør Klakstein, Rannvá Andreasen (liðsk.), Olga Kristina Hansen (Katrina Akursmørk 75), Sigrun K. Kristinansen (Maria Thomsen 59) og Ansy Sevdal
Óbrúktur eykaleikarar: Monika Biskopstøð, Bjørg Djurhuus, Súsanna Maria Hansen og Elisabeth Vang
Gult kort: Heidi Sevdal og Rannvá Andreasen
Venjari: Pætur S. Clementsen
Dómari: Petra Chuda (SVK)
Hjálpardómarar: Ivana Lesková (SVK) og Katalin Török (UNG)
4. dómari: Eszter Urban (UNG)


text:
Í hesi vikuni, frá 6. til 11. apríl, skal føroyska kvinnulandsliðið spæla innleiðandi HM-undankapping í Føroyum. Tríggir dystir eru á skránni, og mótstøðuliðini verða Luksemborg, Montenegro og Turkalandi.
Ein av teimum 20, sum Pætur Clementsen, landsliðsvenjari, hevur úttikið til føroyska hópin, er fyrrverandi HB-spælarin, Lív Finnbogadóttir Arge, sum í dag spælir í Østerbro IF í næstbestu deildini í Danmark.
Í samrøðu við heimasíðuna hjá Fótbóltssambandi Føroya, sigur Lív, at tað er munur á at spæla í Danmark og í Føroyum.
- Støðið er væl hægri í Danmark, har tað serliga er munur á ferðini. Allir spælararnir eru meira javnt góðir, so tað er stór kapping um plássini. Tað ger tað eisini ógvuliga spennandi, og ikki minst stuttligt at spæla, sigur Lív Arge.
Lív Finnbogadóttir Arge, sum fyrr í mánaðinum gjørdist 20 ár, heldur, at hon hevur flutt seg fótbóltsliga síðani hon fór til Danmarkar at royna seg.
- Av tí at kappingin um plássini er sterkari her, enn í Føroyum, verður ein noyddur at geva seg fult út til hvørja einastu venjing, men tað er eisini sera mennandi. Harafturat hava vit eisini ein fysiskan venjara knýttan at liðnum, sum ger at stórur dentur verður lagdur á tann fysiska partin, og har haldi eg, at eg havi flutt meg eitt vet.
Tá Lív at enda verður spurd um, hvørjar vónir hon hevur til innleiðandi HM-undankappingina, sum verður í Føroyum frá 6. til 11. apríl, er hon bjartskygd. Hon heldur at tað er møguleiki hjá føroyska liðnum at fáa stig í øllum dystunum.
- Eg havi góðar vónir til kappingina. Vit hava fyrireikað okkum væl og hava verið samlaðar fleiri ferðir seinasta árið, og hóast liðið er lutfalsliga ungt, eri eg vís í, at allar fara at gera sítt allarbesta fyri at vinna.
- Á pappírinum er dysturin móti Turkalandi tann torførasti, men har kann heimavøllurin verða ein fyrimunur. Til dystirnar móti Luksemborg og Montenegro hava vit heilt avgjørt realistiskan møguleika fyri at fáa stig, sigur Lív Finnbogadóttir Arge við heimasíðuna hjá FSF.
-----
Dystarskráin til innleiðandi HM-undankappingina
Hósdagin 6. apríl:
Kl.15.00 Turkaland - Montenegro
Kl.19.30 Føroyar - Luksemborg
Báðir dystirnir eru á Tórsvølli
Leygardagin 8. apríl
Kl. 15.00 Montenegro - Føroyar
Kl. 19.30 Turkaland - Luksemborg
Báðir dystirnir eru á Tórsvølli
Týsdagin 11. apríl:
Kl. 13.00 Føroyar - Turkaland, á Tórsvølli
Kl. 13.00 Luksemborg - Montenegro, á Ovara vølli í Gundadali
Mynd og heimildari: fsf.fo


text:
6. PARTUR
Hvussu pinkubørn broyta eitt hjúnaband
’Børn eru gáva Harrans.’ — Sálmur 127:3
Tað kann vera bæði spennandi og ræðandi hjá hjúnum at blíva foreldur. Eru tit júst blivin foreldur, kemur tað kanska óvart á tykkum, at meginparturin av tykkara tíð og orku fer til pinkubarnið. Kensluligar broytingar og manglandi svøvnur kunnu tyngja sambandið tykkara millum. Bæði tú og hjúnafelagin mugu laga tykkum eftir umstøðunum, so tit kunnu taka tykkum av barninum og eisini verja hjúnabandið. Hvussu kunnu ráðini í Bíbliuni hjálpa tykkum at klára hesar avbjóðingar?
1 SKILJIÐ, HVUSSU EITT PINKUBARN BROYTIR TYKKARA LÍV
BÍBLIAN SIGUR: ’Kærleikin er langmóðigur og mildur.’ Hon sigur eisini: ’Kærleikin søkir ikki sítt egna og goymir ikki agg.’ (1 Korintbræv 13:4, 5) Ert tú nýliga vorðin mamma, er tað natúrligt, at tú hugsar nógv um barnið hjá tær. Men maður tín fer kanska at føla, at tú gloymir hann, so minst til, at hann eisini hevur tørv á, at tú hugsar um hann. Við kærleika og tolni kanst tú vísa, at tú hevur brúk fyri honum og virðismetir hann, eisini tá ið tit taka tykkum av barninum.
„Tit menn! Livið vitiga saman við konum tykkara.“ (1 Pætur 3:7) Royn at skilja, at kona tín má brúka meginpartin av sínari orku upp á barnið. Hon hevur fingið eina nýggja ábyrgd og verður kanska strongd, útlúgvað ella enntá hugtung. Av og á kann hon eisini blíva ill við teg, men royn at vera róligur, tí „hin tolni er betri enn veldigur kappi“. (Orðtøkini 16:32) Ver skynsamur og stuðla henni. — Orðtøkini 14:29.
ROYNIÐ HETTA:
Til pápar: Hjálp konu tíni at ansa eftir pinkubarninum, eisini um náttina. Brúka minni tíð upp á annað, so tú kanst vera meira saman við konu tíni og barninum
Til mammur: Lat mann tín hjálpa tær við barninum, tá ið hann bjóðar sær til. Hav ikki at honum, um hann ikki ger alt rætt. Ver heldur blíð og vís honum, hvussu hann skal gera
2 STYRKIÐ TYKKARA HJÚNABAND
BÍBLIAN SIGUR: „Tey bæði verða eitt hold.“ (1 Mósebók 2:24) Sjálvt um tit hava fingið eitt lítið barn, mugu tit minnast, at tit sum hjún framvegis eru „eitt hold“. Gerið tykkara ítasta fyri at varðveita eitt gott hjúnaband.
Sum gift kona mást tú vera takksom fyri, at maður tín hjálpir og stuðlar tær. Tá ið tú setur orð á títt takksemi, kann tað vera honum „heilsubót“. (Orðtøkini 12:18) Sum giftur maður mást tú siga við konu tína, hvussu góður tú ert við hana, og at tú virðismetir hana. Rósa henni fyri, at hon tekur sær so væl av tykkara lítlu familju. — Orðtøkini 31:10, 28.
„Eingin søki sítt egna, men ein og hvør næstans.“ (1 Korintbræv 10:24) Gerið altíð tað, sum er best fyri hjúnafelagan. Sum hjún mugu tit geva tykkum stundir at tosa saman, rósa hvør øðrum og lurta eftir hvør øðrum. Verið ósjálvsøkin í tykkara kynsliga samlívi. Hugsið um tørvin hjá hinum. Bíblian sigur: „Haldið tykkum ikki hvørt frá øðrum uttan við samtykki frá báðum.“ (1 Korintbræv 7:3-5) Tosið opið og ærliga um hetta evnið saman. Tá ið tit eru tolin og royna at skilja hvør annan, styrkja tit tykkara hjúnaband.
ROYNIÐ HETTA:
Gloymið ikki at brúka tíð saman, bara tit bæði
Gerið okkurt smávegis, sum fær hin at føla seg elskaðan. Skrivið til dømis eina heilsan ella gevið eina lítla gávu
3 LÆRIÐ TYKKARA BARN
BÍBLIAN SIGUR: „Tú kennir frá barni av hinar heiløgu skriftir, sum kunnu gera teg vísan til frelsu.“ (2 Timoteus 3:15) Tosið um, hvussu tit skulu læra tykkara barn. Tað er heilt einastandandi, hvat tað kann læra, longu áðrenn tað er føtt. Meðan tað enn er í móðurlívinum, kennir barnið tykkara røddir aftur og verður ávirkað av kenslunum hjá mammuni. Tað er gott at lesa fyri tí, meðan tað enn er heilt lítið. Barnið skilir kanska ikki, hvat tit lesa, men lesa tit fyri tí, fær tað helst góðan hug at lesa, tá ið tað verður størri.
Tykkara barn er ongantíð ov lítið til at hoyra tykkum tosa um Jehova. Latið tað eisini hoyra tykkum biðja til hansara. (5 Mósebók 11:19) Sjálvt tá ið tit spæla við barnið, kunnu tit tosa um tað, Gud hevur skapt. (Sálmur 78:3, 4) So hvørt sum barnið verður eldri, fer tað at leggja til merkis, at tit elska Jehova, og tað lærir eisini sjálvt at elska hann.
ROYNIÐ HETTA:
Biðið um vísdóm til at læra tykkara barn
Endurtakið týðandi orð og tankar fyri barninum, so tað lærir tíðliga


text:
Tíðindi
Kunngerð um broyting í byggisamtykt fyri økismark millm B og A5 øki í Hvannasundi.
Sambært gr. 6 í løgtingslóg nr. 13 frá 21. mai 1954 um býarskipanir og byggisamtyktir, seinast broytt við løgtingslóg nr. 19 frá 18. mars 2013, ...
Kommunuskrivstovan hevur stongt millum jól og nýggjar
skrivstovan hevur opið aftur mikudagin 3 januar frá kl. 10:00 til 14:00 ...
Kommunuskrivstovan stongd 14.12.17
Vegna verkfall hjá námsfrøðinginum, er kommunuskrivstovan stongd 14. des. 2017. Í staðin hevur kommunuskrivstovan opið fríggjadagin 15. des. 2017. ...
Kunningarskriv frá Hvannaunds havn
Til allar bátaeigarar í Hvannasunds havnHervið verður boðað frá, at Hvannasunds havn frá 01. januar 2018 fer at seta nýggja skipan í verk viðvíkjandi bátaplássum. ...
Skrivstovan er stongd í dag 7 des.
Skrivstovan er stongd í dag 7 des. ...
Hetta eru vinnaraseðlarnir á marknaðardegnum 25.11.2017
Lutaseðlar til marknaðardagin 25.11.2017, drigið verður kl. 20. Vinningar verða lýstir á hvannasund.fo ...
Skattalistin 2016
Skattalistin fyri 2016 liggur frammi til alment eftirlit á kommunuskrivstovuni frá mikudegnum 22. nov. 2017 til og við mikudagin 6. des. 2017 í vanligari skrivstovutíð. ...
Bingjuplássið stongt mikudagin 1 nov.
Vegna tekniskt brek á brennistøðini hjá IRF, verða bert húsarhaldsposar heintaðir hesa vikuna, tí er bingjuplássið stongt mikudagin 1 nov. ...
Fundarskrá fyri bygdaráðsfundin 1 nov. 2017 kl. 19.00
Skrá: 1. Umbøn frá Hvannasunds Havn um eykajáttan - 2 viðgerð2. Stuðulsumsóknir 3. Tónleikaanlegg til kommununa4. Feriupolitikkur í Barnahúsinum Imba5. Eykajáttan Barnahúsið Imba6. Broyting av ...
Ferðsluljósini rigga nú aftur
Ferðsluljósini rigga nú aftur. Arbeitt verður tó við ferðsluljósunum hesa vikuna, fyri at vita, um tey rigga sum tey skula. ...
Bingjuplássið stongt leygardagin 28 okt.
Tekniskt brek: Brennistøðin tekur ikki ímóti burturkastiVegna tekniskt brek á brennistøðini hjá IRF, verða bert húsarhaldsposar heintaðir hesa vikuna, tí er bingjuplássið stongt leygardagin 28 ...
Kommunuskrivstovan
Kommunuskrivstovan er stongd í morgin 19 okt. ...
Rottangatøming í Hvannasundi
Fólk frá reinsitænastuni hjá IRF fara at tøma rottangar í Hvannasunds kommunu seinni í hesi vikuni.IRF heitir á fólk í Hvannasunds kommunu um at tryggja:• ...
Drekkivatnið reinsað aftur
Boða verður frá, at reinsiskipanin í vatnverkinum, er sett til aftur. Tískil er ikki longur neyðugt at kóka drekkivatnið. ...
Innbjóðing til kunningarfund
Kunnandi fundur um arbeiði í tunlunum Norður um Fjall ...


text:
Í dag ætli eg mær bara, at deila onkur ting við tykkum, ið eg vóni, at tit fara at fáa okkurt burturúr, um tit eru áhugaði í at vita meir um heimspeki. The University of West England Bristol gjørdi ein pallborðsfund, ið kallaðist ‘heimspeki er týdningarmikið.’ Mær dámar væl frágreiðingina fyri navnið. Tað er ikki
Continue Reading…
Standmyndir Dædalus sigast at hava verið so natúrligar, at vóru tær ikki tjóðraðar, hevði vandi verið fyri, at tær fóru til stroks. Dædalus var uppfinnari, arkitektur, villiniborgasmiður, fyrsta flúgvandi menniskja (nú lata vit sum um) og fyrsti grikski myndahøggarin, ið fann upp á at skapa sínar standmyndir soleiðis, at tær høvdu opin eygu og sundurskild
Continue Reading…
Tá eg byrjaði at hugsa um, hvussu mín fyrsta blogga fyri Fróðskaparfelagið skuldi vera, umhugsaði eg kanska at skriva okkurt um tað at vera heimspekingur ella tað at lesa heimspeki. Men so kom mær í hug, at tað í grundini ikki hevði verið serliga heimspekingasligt av mær. At spyrja, hvat heimspeki er harafturímóti… Tíverri eri
Continue Reading…


text:
Konfliktmekling
Hvussu tekur ein fyrsta stigið?
Annar av pørtunum ella báðir (fleiri) venda sær til meklara í samband við ávíst trætumál og avtala tíð til nærri kunning um mekling, mannagongd, kostnað, tíðarætlan, avtalu v.m.
Um annar parturin av sínum eintingum vendir sær til meklara, vendir meklarin sær eftir avtalu til hin partin, og greiðir frá áheitanini um mekling og mannagongdini.
Tað er ókeypis at venda sær til mín og spyrja um mannagongd og at fáa eina meting um, hvørt mekling eigur at roynast.
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo


text:
Serliga áhugavert var tað, at sjúklingar sum heild vóru sera ónøgdir við millummálarnar, bæði seinnapart og kvøld. Tí bleiv gjørt av, at hetta skuldi serligt fokus á í fasu 2.
Poster um nøgdsemiskanningina 2013 til ESPEN ráðstevnuna 2014
Rapport um nøgdsemiskanningina 2013
Tað sum var serliga áhugavert, var at 50% av sjúklingunum í 2013 hildu drekkamunnin seinnapart vera vánaligan ella sera vánaligan, meðan talið minkaði niður á bert 8% ið vóru ónøgd aftaná at maturin bleiv broyttur, sum liður í fasu 2 av kostverkætlanini. Sí poster og rapport 2014 við fleiri úrslitum.
Poster við úrslitum frá nøgdsemiskanningini í 2014 (aftaná maturin bleiv broyttur)
Rapport um nøgdsemiskanningina 2014 (um munin frá 2013 til 2014)
Spurnarblaðið um nøgdsemi við matin 2013
Spurnarblaðið um nøgdsemi við matin 2014


text:
Foxe’s Book of Martyrs var mest lisna bókin av protestantunum í 16. øld, umframt Heilagu Bíbliuna. Hon er besta bókin eg havi lisið, umframt King James Bíbliuna, Guðs egna orð. Henda bók ger fullkomiliga greiðan munin ímillum sannan christindóm í mun til endatíðarinnar útvatnan, og fullkomiligu villleiðing við hatta prosperity — kom til Jesus, hann fixar øll tíni problemir — humbukkið.
Ert tú tilbúgvin at doyggja fyri Christ? Um tú ert tað ikki, so livir tú ikki heldur fyri hann. So einfalt er tað.
Tað er ikki tað, … eg gangi eisini sjálvur í Heilaga Andans kraft og eldi, grøðing, kunnskaparorðum, sjónum, dreymum, salving — you name it — tí eg veit, at eg havi Halga Andan; men eg stóli ikki blint uppá ektaleikan av hesum lutum í teimum flestu í dag, sum párópa sær hesar lutir, uttan teirra pástandir tola at hoyra eitt sindur av puritanistiskari svávulroyks-prædiku, og um tey ikki renna undan eini beinraknari áminning sum samsvarar við Guðsótta. Beri stóran ótta fyri, at tað verður mangur endatíðar-tungutalari, sum kemur brenna í helvitis eldi, tí hann var ongantíð av sonnum frelstur og gitin við gleðiboðskapinum. Beri hinvegin ongan ótta fyri ektaleikanum hjá einum old timer, sum sjálvt ikki rann undan at verða brendur á báli fyri Christ, men sum hinvegin kanska ongantíð hevði sæð ella upplivað nakaðsumhelst uttan hina einføldu, reinu, og skæru, evangelii-føddu frelsu.
William Tyndale: Martýrur fyri at týða Guðs orð
Patrick Hamilton: Fyrsti martýrurin undir Skotsku reformatiónini
Skotsku martýrarnir


text:
Nú einans fýra dagar og 12 tímar eru til olympisku leikirnir fara av bakkastokki í Brasil, er líkt til at tað er eydnast vertstjóðini at fáa tað mesta klárt. Men samstundis er greitt, at landið er í stórari kreppu, bæði fíggjarliga og moralskt, og at fólkið ikki er eins eldhugað, sum tað hevur verið, at taka ímóti nógvu gestunum.
Tá ið olympiski kyndilin kom til býin Angra dos Reis á sínari ferð til Rio de Janeiro, brustu bøtubardagar á, tí almenn starvsfólk, sum ikki hava fingið løn, royndu at fáa hendur á kyndilin og sløkkja hann, skriva altjóða fjølmiðlar. Tað vísir væl, hvussu leikirnir vera hildnir í skugganum á truplu støðuni, sum landið er í. Sambært tveimum óheftum meiningakanningum halda fleiri enn 60 prosent av brasilska fólkinum, at olympisku leikirnir gera størri skaða enn gagn.
Tað eru bert tvey ár síðan, at heimsmeistaraheitið í fótbólti varð hildið í Brasilia, og tað bøtti ikki um støðuna. Brasilia er í djúpari fíggjarligari og politiskari kreppu. Fólkið hevur ikki álit á sínum politikarum, og tey finnast harðliga at støðuni í landinum, har stjórnin brúkar milliardir upp á at vinna ítróttarliga prestigu, meðan sjúkrahús bløða og almenn starvsfólk ikki fáa sína løn.
Mutur er gerandiskostur í Brasilia, og kriminaliteturin er stórur í Rio, har leikirnir skulu haldast. Tí eru tíggjutúsundtals hermenn og politistar settir á gøturnar fyri at tryggja lóg og landaskil, meðan leikirnir fara fram frá 5. til 21. august. Og nú tað av álvara nærkast, sær hóast alt út til, at Rio de Janeiro er um at vera klárt. Men tað er ikki meira enn akkurát.
Fyri góðari viku síðan ljóðaði, at sjálvur OL-býurin, har ítróttafólkini skulu búgva, var eitt byggipláss, har vatnið rann niður eftir veggunum og el-veitingar lógu opnar. Tað bar ikki til at skola niður á vesunum, og einki vatn var í kranunum, staðfesti danska ferðaliðið, sambært Politiken. Men ein herur av handverkarum varð sendur inn at bøta um, og nú er líkt til, at tamarhald er á støðuni.
Tað er tó alt annað enn tamarhald á støðuni í statinum Rio. Skuldin hjá Rio er nú komin upp um 37 milliardir krónur, lønargjaldingar og pensjónir eru seinkaðar, og sjúkrahúsini mangla pengar til at keypa heilivág. Rio er fíggjarligari undantaksstøðu, men tá ið leikirnir byrjað verður kortini væntað, at alt fer at síggja út sum tað plagar tær tríggjar vikurnar, meðan OL fer fram.
Kappingin fer fram í fýra umráðum - Barra, Copacabana, Deodoro and Maracanã – og alt verður knýtt saman við einum hátøkniligum ferðsluneti. Næstan helvtin av øllum ítróttarfólkunum vera før fyri at koma til sítt ítróttarøki innan 10 minuttir, og 75 prosent innan fyri 25 minuttir, siga fyrireikararnir.


text:
"Advanced Aerospace Threat Identification Programme" nevndist verkætlanin, sum varð sett i verk í 2007 og sum demokratiski sentarorurin Harry Reid tók stig til, og sum fylti rættiliga nógv í amerikanska verjumálaraðnum, Pentagon, inntil 2012, tá arbeiðið var steðgað, tí pengarnir skuldu brúkast til okkurt annað.
Hóast verkætlanin alment varð niðurløgd í 2012, so eru tað sambært The New York Times framvegis embætismenn, sum taka sær av fráboðanum um ufo-ar.
Tað eru The New York Times og Politico sum avdúka verkætlanina, sum verjumálaráðið eisini váttaði í gjár.
- Avgerð varð tikin um at raðfesta aðrar verkætlanir, sum høvdu brúk fyri pengum, segði Laura Ochoa, talskvinna hjá Pentagon, við tíðindastovuna Reuters.
Hon vísir heldur ikki aftur, at Pentagon framvegis arbeiðir við ufo-fráboðanum.
- Verjumálaráðið tekur allar hóttanir og møguliga hóttanir móti fólki og landi í størsta álvara, segði talskvinnan.
- Hetta er nakað av tí besta eg havi tikið stig til í míni tíð í kongressini, segði Harry Reid við The New York Times.
Hann helt uppat í politikki fyrr í ár.


text:
Páll sóknast eftir gomlum filmi!
Um onkur veit um henda serstaka film at siga, so ber til at siga Evangelisku Røddini frá, so bera vit boðini til Páll.
Vinaliga ring tlf. 21 26 00
Páll skrivar:
"Sá, í sambandi við hátíðarhaldið í Zarepta, at filmur varð vístur.
Hetta fekk meg at hugsa um
ein gamlan film - 8mm og super8 - uttan og við ljóði, sum eg tók í árunum 1968 til 1976.
Eg lænti onkrum filmin, men fekk hann ongantíð aftur!
Á filminum eru myndir av Kathie, fyrru konu míni - tær einastu livandi myndirnar av henni, sum eg veit um.
Har er m.a. mynd, tá ið vit fiska síl á Leitisvatni, og serliga eina ferð legubørn fara úr túninum í Zarepta, sum eg fekk Robert á Lakjuni at taka fyri meg. Eftir at vit hava koyrt eina billongd við reyða Toyota Dyna lastbilinum við skræddari kalesju, kemur Kathie rennandi at mussa Joy farvæl, sum kom við mær.
Aðrar myndir eru t.d. Brynleif og Eyfinn í Hornabø kappsvimja í ánni á Sørvági, myndir frá Bíbliuskúlanum o.a.
Eg eri í ferð við at gera talgilda myndir til børnini og vildi fegin givið teimum hetta minni um mammu teirra.
Um nakar veit um filmin at siga, so hevði eg verið ómetaliga takksamur, um tit kundu sagt mær frá.
Qaqortoq 19. oktober, 2017
Páll Poulsen"


text:
Listaflog
Listaflog er stuðulsskipan hjá P/F Atlantic Airways.
Tann 28. mars á hvørjum ári letur Atlantic Airways 100.000 krónur í stuðli til eitt ella fleiri føroysk listafólk og/ella listaverkætlanir. Hetta er dagurin, tá Atlantic Airways fór á flog á fyrsta sinni.
Stuðul verður latin til listafólk, ið hava útbúgving ella aðra fakliga viðurkenning og arbeiða heilt ella partvís sum yrkislistafólk.
Hugskotið spretti, tá Atlantic Airways seint í 2016 gav flotanum navn; flogfør og tyrlur fingu øll nøvn eftir mætum, føroyskum listafólkum.
Ein trímannanevnd, mannað við einum umboði fyri nevnd og leiðslu í Atlantic Airways, einum umboði fyri Listafólkasamband Føroya og einum umboði, sum Mentamálaráðið velur, viðgerð umsóknirnar og ger av, hvør fær stuðul.
Nevndin í 2017 og 2018 er mannað við Niels Mortensen, Randi Samsonsen, Alda Joensen, umboð fyri Mentamálaráðið. Samskipari í Listaflogi er Ingrid Bjarnastein.
Til ber at søkja um stuðul frá fyrst í februar til miðjan mars á hvørjum árið, og felagið kunnar um nærri dagfestingar á hvørjum ári, tá lýst verður við, at klárt er at søkja um stuðul.


text:
Bronsu til Ragnvald í EM kappingini
ÍSB hevur sent tveir føroyskir svimjarar at luttaka í evropameistarakapping í svimjing fyri fólk við tarni, talan er um Kristu Mørkøre og Ragnvald Jensen
Og seinnapartin í dag eydnaðist tað Ragnvaldi Jensen at vinna eitt bronsuheiðursmerki í stóru evropameistarkapping . Hetta var í greinini 100 m bringusvimjing
Í innleiðandi riðlunum í morgun kom Ragnvaldur á mál við tíðini 1. 15,84 sek, og tað rakk til eitt finalupláss seinnapartin. Í finaluni var rættiliga stórur spenningur um triðja plássið, men tá av tornaði, kom Ragnvaldur á mál við tíðini 1.13,84, og íslendingurin Jón Margeir Sverrisson kom á fjórða pláss við tíðini 1.13,92. Marc Evers úr Niðurlondum vann kappingina við tíðini 1.09,62.
Umframt bronsuheiðursmerkið setti Ragnvaldur eisini persónligt met, tá hann í finaluni tók heili 4 sek av síni tilmeldingartíð. Ragnvaldur kappast í bólkinum S14, ið er bólkur teirra við menningartarni.
12 ára gamal Krista Mørkøre svimur í bólkinum S10, ið er ein bólkur fyri teirra við rørslutarni. Krista, sum er yngsti svimjari í kappingini,hevur staðið seg væl, hon setti eisini persónligt met, og tað var í greinini 50 m frísvimjing, tíðin hjá Kristu var 34,64 sek.
Tað krevur nógva og harða venjing fyri at náa kravtíðirnar til eitt evropameistaraskap, Krista og Ragnvald hava eisini vant nógv og miðvíst fram til kappingina, Krista í svimjifelagnum Ægir og Ragnvaldur í svimjifelagnum Flot.
Vit ynskja teimum tillukku við frálíku avrikunum í Berlin´.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Teldlar & iPads
Teir snildu teldlarnir við touchskíggja eru framtíðarinnar teldur og eru longu nú ógvuliga væl umtóktir sum eitt ískoyti til telduna har heima. Teldlar kunnu bæði nýtast til arbeiðsbrúk og til undirhald. Tú kanst hyggja eftir filmi, spæla spøl og lurta eftir tónleiki á tínum teldli ella vera á netinum og fylgja við í tí, ið hendir har. Elding hevur eitt stórt úrval av teldlum - bæði tann væl umtókta iPad frá Apple, eins og vit eisini hava teldlar frá kendum veitarum sum t.d. Samsung og Sony. Finn tín nýggja teldil her á síðuni.
-
SAMT820BK
- 9.7" QXGA sAMOLED skærm
- Android 7.0 Nougat
- 4 GB RAM, 32 GB lager


text:
So er tíðin komin at gita enn eitt stað. Vit eru í Tórshavnar kommunu, men hvar eru vit her?
Okkara kommuna era fantastiska fjølbroytt, vit á Tórsportalinum finna myndir, ið avmynda aðrar síðir av okkara høvuðstaði, enn tær, sum verða vístar í ferðavinnubløðunum. Myndir, ið eru av onkrum alment atkomiligum stað, men myndir, ið tó ikki bert eru vanligar náttúrumyndir.
Lesarar okkara kunnu so gita, hvar hetta er í 48 tímar. Síðan verður tað avdúkað her á síðuni, hvar myndin er tikin.
Her eru eingir vinningar, men bera møguleikin at vísa hvussu gløgt títt eyga er.


text:
Okkara dreingir høvdu nakað av nervum um hetta, tí tad er sera ringt at fáa spælið at ganga á tí sera óslætta vøllinum.
Men skjótt sást at okkara vóru klárir til hesa avbjóðingina, tí dysturin var ikki meiri enn 5 min gamal, tá vit longu høvdu skotið 2 mál. Heri Mohr, sonur gamla málrevin Gunnar Mohr, skoraði til 1-0, og bert minuttin eftir økti Jákup til 2-0.
Eftir hetta tóku okkara dreingir eitt sindur lættari uppá uppgávuna, og tað førdi við sær, at TB/Royn fekk eitt mál eftir horna. Hetta fekk okkara dreingir at seta ferðina uppaftur, og tá farið varð til hálvleiks var støðan 6-1 til okkum.
Í seinna hálvleiki skoraðu vit 4 mál afturat, so endaliga støðan gjørdist 10-1 til HB. 3 stig til okkara dreingir, og eitt steyp.
Teir sum skoraðu vóru: Jákup Thomsen 5, Teit Jacobsen 2, Heri Mohr, Pætur Ejdesgaard og Jónas Poulsen hvør sítt.
U16 dreingir B vóru í Sørvági har 07 Vestur tók ímóti og eisini her var talan um góðan sigur til okkara dreingir. Úrslitið gjørdist 4-0, men munurin kundi sagtans verið størri tí vit so at siga vassaðu í málmøguleikum.
Teir sum gjørdu málini vóru: Rani A. Højgaard, Martin Dam Jacobsen, Rani Rasmussen og Ólavur Reginsson av Fløtum.


text:
Spæld vóru ikki meira enn 44 sekund, tá fyrsta málið kom . Dagsins maður, Símun Samuelsen, ið var ein áhaldandi hóttan frá vinstru síðu, sendi bóltin væl inn til Andrew, ið ísakalt skoraði við eini góðari innarusíðu.
Vit blivu fangaðir eitt sindur við buksunum niðri eftir hetta. TB legði okkum undir stórt trýst næstu løtuna. Aron Sørensen royndi seg við góðum skoti, og Óli Johannesen kom í góða støðu eftir horna, men okkara menn fingu rudda burtur á mállinjuni. Óli royndi seg enn einferð við góðum skoti, tá seks minuttir vóru leiktir, men Teitur var fyri og bjargaði.
Santos spældi seg fram í góða støðu, men tíverri fór skotið við síðuna av. Lítla løtu seinni øktu vit um leiðsluna. Gungho álopsspælið hjá TB mátti kosta, og enn einferð fangaðu vit teir í umstilling, og enn einaferð var Símun upphavið til málið. Hann sendur bóltin tvørturum brotsteigin, Christian er fyrstur á bóltinum og bums, so var 2-0
Tríggjar minuttir seinni átti Andrew at skorað aftur, men Ivan Stoijkovic var knappur og bjargaði royndini, eftir at vit í góðum stíli høvdu broderað okkum gjøgnum TB-verjuna.
Tá 22 minuttir vóru leiktir, spældi Símun aftur ein góðan bólt inn móti brotsteiginum, men hesuferð var Heini Vatnsdal óheppin, tá drønskotið fór uppum málið.
TB herjaði áhaldandi á, og eftir eitt horna royndu teir seg í fleiri umførum, men heldur ikki her vildi bólturin inn í málið. Poul Ingason rann seg í góða støðu tíggju minnutir fyri hálvleik, men tíbetur var Teitur klárur og fekk hondina á, soleiðis at einki álvarsligt hendi.
Fyrstu løtuna í seinna hálvleiki løgdu vit eitt tungt trýst á gestirnar í undanvindinum og komu í fleiri góða støður. Fyrst Símun og síðan Andrew royndu uttan úrslit. Fróði royndi seg eisini, men tá var tvørtræið fyri, og bólturin fór út.
Vit fingu tó eitt mál afturat. Ein góður bóltur verður sendur fram til Símun. Í staðin fyri at skjóta sjálvur spælir hann til Christian, ið tíverri ikki fær skil á bóltin. Hepnið er tó við okkum, og Símun fær bóltin aftur. Hesuferð sendur hann bóltin til ein púra leysan Kristin, ið takkar fyri og sendur bóltin í netið. Flott mál, ið vísur ósjálvsøknið hjá Símuni.
Men heldur ikki eftir hetta málið løgdu TB-arnir seg niður. Lítla løtu aftaná royndu teir seg við sera góðum skallara, men aftur uttan úrslit.
Í sama viðfangi verður bólturin sendur fram til Símun, sum stunar framvið verjuni og spælir til Andrew, men verjan kemur fyri, og royndin fer til horna.
Rundanum tímaslagið trýstu gestinir øgiligt. Ndende Adama Gyéye kom í tvær góðar støður, Aron Sørensen og Nicholas Ferenc Deverdics skutu eisini, men við sama úrsliti sum áður.
Símun hevði uppiborið eitt mál, og var hann neyvari, hevði lobbarin hjá honum farið í málið, eftir at hann enn einaferð var sendur avstað við góðum uppspæli.
Tróndur Jensen kom inn fyri Kristin, og Bárður J. Heinesen kom inn fyri Andrew. Bárður var ikki meira enn komin á vøllin, tá hann tiltuskaði sær eina góða roynd, men Ivan var fyri. Móti dystarenda royndi Dan Mortensen og Babacar Ndiour eisini at pynta um støðuna, men Teitur var klárur.
Í seinasta leikminutti varð Heini Vatnsdal tikin av vøllinum, og fyri fystu ferð nakrantíð, kom Bartal Wardum, sum í vikuni gjørdi sáttmála við okkum, á vøllin.
Bartal er ein av fleiri sera evnaríkum ungum leikarum, vit vænta okkum nógv av komandi árini. Ikki eiti á uppgáva at fáa í sinum fyrsta dysti, men Bartal vísti okkum at hann ikki smæðist at stríðast og herja á mótstøðumenninar. Flott og hjartaliga til lukku ungi maður.
Vit vunnu samanumtikið ein góðan og uppibornan sigur, men gestirnir vístu okkum eisini, at teir ikki leggja seg fyri eitt gott orð.
Eisini var stuttligt at notera sær, at okkara áskoðarar, væl leiddir av fólkunum í Red Lions, eisini vunnu greiðan sigur á Einherjunum hjá TB.
Mánadagin 2. hvítusunnudag tekur B36 ímóti, og tað er so ein annar dystur. Vit gleða okkum og kunnu staðfesta, at nú er luft niður til eltandi liðini. Flott avrik og hjartaliga til lukku.
KOYR Á, HB!!!
HAGTØLINI
Effodeildin 9. Umfar: Sunnudagin 12. mai 2013 kl. 15.00 í Gundadali
HB – TB 3-0 (2-0)
1-0 Andrew av Fløtum 1
2-0 Christian R. Mouritsen 11
3-0 Kristin R. Mouritsen 55
Liðið: Teitur M. Gestsson - Alex José dos Santos, Jóhan Troest Davidsen, Gunnar Haraldsen, Jógvan Rói Davidsen - Símun Samuelsen, Heini Vatnsdal (Bartal Wardum 89), Fróði Benjaminsen (liðsk.) - Kristin R. Mouritsen (Tróndur Jensen 71), Christian R. Mouritsen, Andrew av Fløtum (Bárður J. Heinesen 77)
Óbrúktir eykaleikarar: Hans Jørgensen og Pál Mohr Joensen
Á beinkinum: Oddbjørn Joensen, Jón Simonsen, Kaj Niclasen, Jan F. Jensen og Heðin Weihe
Gul kort: Heini Vatnsdal og Bárður J. Heinesen
Dagsins maður: Símun E. Samuelsen
Dómari: Eiler Rasmussen
Hjálpardómarar: Thorvald J. Petersen og Kristian Sofus Petersen
Myndir: Rakul Hansen/hb.fo


text:
Fer at loysa seg verri at arbeiða
5. desember 2015
Samgongan sær út til í fleiri grundleggjandi málum at tosa í ein eystan, men stýrir í vestan
Nýggja pensjónsskipanin, sum Javnaðarflokkurin stendur á odda fyri, saman við Tjóðveldi, Framsókn og Sonju Jógvansdóttir ger, at tað fer at loysa seg verri at arbeiða hjá pensjónistum.
Orsøkin er, at flokkarnir eru lagstir á bulin í pensjónini – grundupphæddina, sum verður lækkað við 580 kr. um mánaðin - ein sparing í pensjón á 52 mió.kr., svarandi til 1 mió.kr. um vikuna.
Galdandi skipan hevur tann skeivleika, at tað ikki lønar seg nóg væl hjá pensjónistum at arbeiða. Men við nýggju skipanini verður uppaftur verri.
Orsøkin er, at grundupphæddin er einasta veiting, sum er skattafrí og eisini sleppur undan allari mótrokning. Tá hesin parturin minkar, sigur tað seg sjálvt, at tað ávirkar mótrokningina skeiva vegin, tí nú verður størri partur av pensjónini mótroknaður og skattaður.
Pinkulítla økingin í viðbótini á 150 kr./mðr. bøtir ikki um skeivleikan. Tí viðbótin verður bæði skattað og mótroknað í aðrari inntøku.
Við øðrum orðum, verður minni eftir av pensjónini, tá inntøkan fer uppum knappar 60.000 kr. enn frammanundan.
Egnarar og onnur rakt
Hetta kemur illa við hjá teimum, sum egna ella gera annað lønandi arbeiði. Og tað ringasta av øllum er, at hamarin ikki fellir fyrr enn árið eftir. Pensjónistar kunnu tí gerast um ein háls, um ikki verður ansað sera væl eftir ikki at fara um markið.
Hækkað útgjald úr AMEG bøtir neyvan hálvan skógvin
Við at krevja 85 mió.kr. meira inn í Samhaldsfasta Arbeiðsmarknaðareftirlønargrunnin (AMEG) frá vinnu og løntakarum, roknar nýggja landsstýrið við, at pensjónistar fara at hava meira eftir, tí útgjaldið verður hækkað. Men hetta er ivasamt. Tí tað er stýrið í AMEG, sum ger av, hvat útgjaldið verður. Og útgjaldið úr AMEG verður eisini skattað.
Formaðurin í stýrinum hevur longu boðað frá, at útgjaldið í fyrsta lagið verður broytt frá 1. februar. Tí verður neyvan nøkur hækking 1. januar, sum landsstýrið annars egnir við. Óvist er eisini, hvussu stórt útgjaldið verður, tá samanum kemur, tí sambært formanninum, leggur lógarverkið um AMEG upp til, at grunnurin skal verða búskaparliga haldførur.
Tað vil siga, at peningur skal vera í grunninum, soleiðis at pensjónistar fáa úr honum, eisini í komandi tíðum.
Annað mál er eisini, at sjálvt um inngjaldið hækkar við 85 mió.kr. verða í besta føri millum 45-50 mió.kr. til pensjónistarnar. Hetta kemst av, at ávikavist land og kommunur fáa 14 og 17 mió.kr. í skattainntøkum av økta útgjaldinum, sum í besta føri liggur millum 85-90 % av inngjaldinum í grunnin.
Møguliga økta gjaldið úr AMEG, bøtir tí neyvan hálvan skógvin, tá hugsað verður um ógvusliga niðurskurðin í grundupphæddini.
Prinsippiellur munur
Men við at økja um leiklutin hjá AMEG, sum partarnir á arbeiðsmarknaðinum eiga, flyta vit okkum frá samhaldsføstu almennu pensjónini, sum øll hava kent seg sum part av, til eina meira olmussukenda fátækaveiting, sum eingin við tíðini fer at vilja kennast við. Tí her er talan um ein ógvuliga stóran prinsippiellan mun, sum neyvan tænir nøkrum.
Pensjónistar gjalda ein marginalskatt á umleið 90 prosent
Pensjónistur kann vinna knappar 60.000 kr. árliga, uttan at verða mótroknaður í viðbótini. Inntøka omanfyri knappar 60.000 kr., verður mótroknað 60 prosent av hvørjari krónu. Tað merkir, at 6.000 kr. rúka av viðbótini fyri hvørjar 10.000 kr., vunnar omanfyri knappar 60.000 kr. Av teimum 4.000 kr. sum eru eftir - rindar borgarin knøpp 30% í skatti. Tað merkir, at ikki meir enn 30% eru eftir av inntøkuni, sum er omanfyri knappar 60.000 kr. árliga.
Men mótrokningaróskilið steðgar ikki her. Støðan er verri enn so. Tí pensjónisturin missir alla viðbótina til ávísar pensjónistar í einum høggi (góðar 7.000 kr. árliga), tá inntøkan fer upp um 60.000 kr. árliga.
Úrslitið er, at pensjónistur, sum hevur vunnið sær 59.999 kr. árliga, og sum dittar sær at vinna 60.000 kr. aftrat, einans hevur 8.000 kr. eftir av teimum eyka 60.000 kr. Hetta svarar til ein marginalskatt, sum ligur hvørju megin 90%.
Pensjónisturin hevur sostatt ikki meir enn 10 oyru eftir av seinast vunnu krónunum. Hvør tímir at arbeiða, tá so er?
Slík skipan hevur við sær, at pensjónistar ikki arbeiða so nógv, sum hugur og orka eru til.
Við so harðari mótrokning hava pensjónistar onki insitament at arbeiða frá inntøkum, sum eru millum umleið 60.000 kr. árliga til 120.000 kr. árliga.
Tað virkar ikki sum um, at tað er nakar í samgonguni, ið veit, at skipanin er sum hon er, og at tað er óamannaverk at gera so ógvusligar broytingar, sum skotið er upp, uttan nakrar hoyringar og uttan nakrar koyringar, sum lýsa avleiðingarnar av ógvusligu broytingunum.
Mótrokningin má lækka
Arbeiðsloysið er lítið og einki í landinum. Stórur tørvur er á arbeiðsmegi. Pensjónistar í dag eru tíbetur ofta væl fyri, bæði til likams og sálar. Arbeiðshugurin er oftast góður og hegni gott. Tí er upplagt at gera brúk av hesi royndu arbeiðsmegi, heldur enn at innflyta arbeiðsmegi úr øðrum londum.
Men um hetta skal eydnast verður neyðugt at lækka mótrokningina í pensjónini úr teimum 60% í 25-30 %., soleiðis at tað altíð skal loysa seg at arbeiða.
Hetta kann gerast í stigum, so pensjónistar í øllum inntøkubólkum við tíðini hava sama møguleika at arbeiða - og at tað ikki eru skatta- og mótrokningarmørk, sum avgera, virkisfýsni - men heldur hugurin, orkan og hegni hjá einstaka pensjónistinum at vinna sær nøkur eyka oyru, og harvið geva eitt ískoyti til samfelagið.
Tosar í ein eystan, men stýrir í vestan
Løgmaður segði annars við Útvarpið leygardagin 5.des. á middegi, at tað skal loysa seg betur hjá pensjónistum at arbeiða. Tí er tað sum nú verður gjørt sera óskiljandi. Tað gongur jú beint ímóti boðskapinum hjá løgmanni.
Tað sýnist, sum samgongan í fleiri grundleggjandi málum tosar í ein eystan, men stýrir í vestan.
Vónandi verður kumpassin rættað, áðrenn skútan kollsiglir.
Bjørn Kalsø
Løgtingsmaður fyri Sambandsflokkin
RN
Aftur


text:
Arbeiðseftirlitið fór í 2015 at byggja vitanina upp aftur, eftir at øll servitan á stovninum á økinum varð spard burtur í 2011. Enn er nakað eftir fyri at koma á mál, men stjórin á Arbeiðseftirlitinum heldur, at eftirlitið er við at koma á beint aftur.
– Í 2011 varð helvtin av starvsfólkunum søgd úr starvi, harímillum øll tey, sum høvdu eina servitan innan køliskipanir. Seks fólk vóru eftir, sum skuldu hava eftirlit við øllum økinum hjá Arbeiðseftirlitinum, sum fevnir um mangt annað eisini. Tað hevði sjálvsagt ávirkan á arbeiðið hjá stovninum, men í 2015 settu vit aftur ferð á arbeiðið við at hava eftirlit við køliskipanum, millum annað eftir at løggildir føroyskir køliveitarar høvdu tikið seg saman í eitt felag, sigur Leivur Persson, stjóri á Arbeiðseftirlitinum.
Arbeiðseftirlitið hevur í seinastuni verið fyri hørðum atfinningum, serliga í Kringvarpi Føroya, í sambandi við vantandi eftirlitið við køliskipanum í Føroyum. Eisini formaðurin í Felagnum Føroyskir Køliveitarar, Petur Egholm, finst at Arbeiðseftirlinum í blaðnum í dag.
Lesið meira í blaðnum, sum er komið í sølubúðirnar


text:
Áskoðarar, sum vóru til kappróður á norðoyastevnu, fingu ein eyka uppliving, sum tey ikki hava upplivað áður. Á bryggjuni stóð stórur skíggi, har tú kundi fylgja beinleiðis frá kappróðrinum. Hetta er nýhugsan í føroyskum kappróðri, og tað er Føroya Tele, sum er høvuðsstuðul hjá Róðrarsambandinum, sum tók stig til frálíka átakið. Fólk vóru fegin um myndirnar. Eg havi spurt John Syderbø marknaðarleiðara hjá Føroya, hví tey hava tikið frálíka stigið, og hvussu stórt arbeiði er at fáa slíkt í rættlag, sum áskoðarin er so fegin um. John sigur soleiðis um stórskíggjan á norðoyastevnu: Les meira…
Húsini nærmast vinstrumegin á myndini omanfyri hava serligt pláss á míni lívsleið. Vit skulu aftur fyrst í 1960 – árini, tá Niels og Ebba Mortensen við familju búðu í húsunum. Tá var meira friðarligt í Sverrigøtu enn í dag, tí bilarnir vóru ikki nógvir. Tó so, tá var Sverrisgøta høvuðsfarleiðin millum vestur- og eysturbýin, og bilarnir kundu koyra báðar vegir. Mamma og Ebba vóru vinkonur, og tí kom eg nógv í húsini hjá Ebbu og Niels bæði, tá tey búðu við Dalavegin, Tróndargøtu og í Sverrisgøtu 13. Niels byrjaði heilsølu í 1952, og í 1953 flytir hann oman í bygningin hjá Lamba Jóannesi á horninum Sverrisgøta/Tórsgøta. Tá læt hann eisini upp matvøruhandil. Í 1960 gavst Niels við handlinum, og tá fór konan Ebba Mortensen í staðin at handla við tóvørum. Ebba seldi tógv í norðarapartinum, og matstóvan IRIS. sum Olivia Knudsen rak, helt til í sunnara partinum. Minnist eisini, at S.H.J radiohandil og blómuhandil eitt skifti helt til í húsunum. Seinni fór sonurin Hans at selja gardinur, barnaklæðir og annað í hølunum. Men aftur til nógvu og góðu minnini í Sverrisgøtu. Les meira…
Nógv er ikki at leggja aftrat fyrstu FM-róðrunum í Klaksvík, eftir at norðoyastevnuróðrarnir vóru væl úr hondum greddir. Alt gekk bæði skjótt og væl, og róðrarlíkindini vóru góð. Myndirnar frá Krinvarpinum vóru góðar, tó eitt sindur av tekniskum trupulleikum eina løtu, sum slett ikki biltu. Eisini frálíkt at síggja, at áskoðarar á bryggjuni kundu fylgja róðrunum á stórskíggja. Eg hevði gjørt mær nakrar metingar fyri fyrsta skotið, og tað gekk á leið, sum eg hevði roknað við. Tó við fáum undantøkum. Les meira…
Sum eg eri fegin at síggja stóra talið á ungdómsmanningum, sum rógva leygardagin á norðoyastevnu. Hetta boðar frá góðum. Eisini áhugvart kjak er frammi á róðrarkjaki, nú dreingjamanningarnar eru sekstan í tali og mugu rógva í tveimum riðlum og síðani finaluróður. Rokni ikki við, at dreingirnir taka skaða av finaluróðri, men her fer nakað grunnleggjandi fram í kappróðrinum, tí tú kanst ivast í, hví summar dreingjamanningar skulu rógva tvær ferðir túsund metrar í summar, meðan tildømis 10-mannaførini rógva einaferð túsund metrar. Fari niðanfyri at nema við ymist innan kappróður, millum annað aldursmark, og hvussu vit fáa ungdómin at hanga við, og at ungi rógvarin fær góð upplivilsi á stevunum. Les meira…
Leygardagin er norðoyastevna og fyrstu FM-róðrar. Altíð áhugavert og spennandi at síggja, hvussu stórt bátatalið er fyrstu FM-róðrarnar. Vit vita mestsum longu nú, hvussu nógvar manningar rógva við stóru bátastøddunum, men hvussu við dreingja-og gentumanningum og serliga barnamanningum. Ein leiðari í Sandavági segði mær einaferð, at veðrið um várið ger av, hvussu nógvar barnamanningar møta upp á norðoyastevnu. Í 2016 var várveðrið frálíkt til barnaróður, og á norðoyastevnu í fjør róðu 24 barnamanningar, sum er met á norðoyastevnu. Trettan dreingjamanningar og ellivu gentumanningar. Í apríl og mai mánað higartil í ár hava vit havt eystan og landsynning í ættina við fitt av vindi, sum hava gjørt, at nógvastaðni kring landið, hevur verið torført at flotað bátarnar. Tí eri eg spentur, hvussu nógvar barnamanningar rógva á norðoyastevnu. Vit skulu eisini minnast til, at rógvarar gerast ov gamlir til barnaróður og flyta upp, og nú kunnu ellivu ára gomul eisini rógva barnaróður. Annars kunnu vit fegnast um, at serliga nógvir dreingjabátar rógva á norðoyastevnu. Spennandi at frætta í vikuni, hvørjar manningar rógva leygardagin í Klaksvík. (Vagnur)
Hvørja ferð eg spáki eftir Müllersbrúgv út í Tinganes, kemur mær til hugs serlig hending, sum skelkaði okkum ungu við Landavegin miðskeiðis í 1960-árunum. Vit hoyrdu í útvarpinum, at menn høvdu brotið inn í fyritøku og vóru farnir avstað við pengaskápinum. Pengaskápið høvdu teir goymt á botni, men vakin argjamaður sá í kikara menninar fara eftir pengaskápinum í báti. Menninir vórðu tiknir av løgregluni og varðhaldsfongslaðir. Tveir av monnunum vóru í 20-árunum, meðan unglingin var ikki fyltur átjan ár. Les meira…
Seinastu ódnartøkini vóru sunnudagin í Vestmanna, og nú havi vit fingið nakrar ábendingar, hvussu fer at gangast leygardagin á norðoyastevnu. Tó eru ódnartøkini bara lítið grundlag at gita útfrá, tí fleiri manningar hava ikki róð ódnartøk. Niðanfyri giti eg eitt sindur, hvat vit kunnu roknað við á norðoyastevnu komandi. Men fyrst ein túr til Suðuroyar, tí har stendur hampuliga væl til serliga við yngru manningunum bæði á Tvøroyri og í Vági. Les meira…
Ein sólskinsdag í vetur tók eg myndina omanfyri. Tankarnir leitaðu trý/fýra ár aftur í tíðina, tá sagt var í fjølmiðlunum, at hesin stóri skúli kom at kosta 350 milliónir krónur. Tvey ár seinni var talið rættað til 450 milliónir krónur, og seinastu tølini siga 636 milliónir krónur. Hetta sigur mær, at tá skúlin er klárur at taka í nýtslu, er endaliga talið farið upp um 700 milliónir krónur. Meirkostnaðurin kundi fíggjað bæði tunlarnar Norður um Fjall og Hvalbiartunnilin. Kom eisini at hugsa um fyrrverandi landsstýrismann í mentamálum, sum segði í fjølmiðlunum, at tíðarætlanin fór at halda, ja, eisini fríggjarligaætlanin. Síðani gjørdi roknivilla á tekniborðinum, at stórur betongveggur mátti takast niður aftur, tí hann var ov veikur, og at arbeiðið tí var seinkað tríggjar mánaðir. Men alt hetta passaði jú ikki. Vónandi gerast fólk fegin um Glasir, tá skúlin kann takast í nýtslu í august mánað 2018. Um tíðarætlanin hesuferð sjálvandi heldur. Hvussu við stóru ferðsluni har á leiðini, tá næmingar og lærarir eru farinir til arbeiðis í trimum stórum skúlum. Glasir, Skúlin á Fløtum og Musikkskúlin koma at rúma millum 3000 og 4000 næmingum og lærarum. Havi ikki sæð Tórshavnar kommunu sagt okkum, hvat skal henda við ferðsluni har á leiðini, tí har eru longu nakrir ferðuknútar, sum mugu loysast. (Vagnur)
Nógv ár mugu vera síðani, at so fáir bátar eru á síggja í Nólsoyarfirði, sum higartil í summar. Orsøkin er ógvuliga einfald, tí róðrarlíkindini hava verið alt annað enn góð í fleiri vikur hjá róðrarfeløgunum í Havn og á Argjum. Hann hevur verið eystan og landsynningur í ættini í rúma tíð, tó við nøkrum glottum, og serliga smærru bátarnir hava havt trupulleikar at sleppa úr støðni á Argjum og Álakeri. Bátarnar hjá Róðrarfelagnum Knørri hava tað lættari, tí bátarnir standa í pakkhúsi við Müllersbrúgv. Les meira…
Herfyri spákaði eg í Hoydølum, og har sá eg vakran minnisstein, sum er settur við ein av gomlu bygningunum, sum áður var Bróstsjúkrahúsið. Umstøður hjá Karsteni Hoydal uppvakstrarárini vóru øðrvísi enn hjá børnum flest. Pápi hansara var umsjónarmaður á Bróstsjúkrahúsinum, og Karsten kom tí at liva tætt at sjúku og deyða hesi fyrstu viðkvomu árini. “Eg livdi tætt upp at sjúkum fólki, og hesar morgnarnar, tá ið pápi einsamallur fór við rossavagni oman til Havnar við líki, sum skuldi førast út á bygd, bóru eitt sovorðið myrkur og illveður inn í meg, at eg øtaðist og mátti verja meg á onkun hátt”, skrivar Karsten. Niðast kanst tú lesa frálíku yrkingina Barnið, bergið og bómurnar hjá skaldinum Karsteni Hoydal, yrkingin, sum eg mangan nýtti til próvtøku í føroyskum í framhaldsdeildini. Yrkingin setti okkurt í gongd í huganum hjá næmingunum. Nógv varð tosað, og tankarnir sveimaðu, tá ið vit fyrireikaðu okkum til próvtøku í føroyskum. Les meira…


text:
Landsstýrismaðurin í fiskivinnumálum, Høgni Hoydal, kunnaði í dag almenningin um uppskotið hjá samgonguni um fiskivinnunýskipanina.
Í grein 1 í lógini stendur, at lógin fevnir um at gagnnýta livandi tilfeingi í føroyskum sjógvi og uttan fyri føroyskan sjógv, og at fáast við slíkt, sum stendur í samband við at gagnnýta tilfeingið, so sum at umskipa, leggja upp, taka ímóti, flyta, goyma, virka og selja ella umseta livandi tilfeingi og útdrátt úr hesum.
Lógin skal sambært grein 2 tryggja røkt og lívfrøðiliga og búskaparliga burðardygga gagnnýtslu av livandi tilfeinginum í sjónum, at varðveita sjófeingið sum ogn Føroya fólks, at tryggja besta samfelagsbúskaparliga íkastið frá vinnum, ið gagnnýta tilfeingið, og at stuðla undir arbeiðsmøguleikar og inntøkumøguleikar og møguleikar fyri vinnuligum virksemi um alt landið.
Dentur skal sambært lógini leggjast á:
1) at gagnnýtslan av sjótilfeinginum er burðardygg og tryggjar mest møguligu virðisøking, og at virðisøkingin kemur vinnuni og føroyska búskapinum til góðar,
2) fyrivarnisregluna sambært millumtjóða avtalum og leiðreglum,
3) vistskipanarregluna og sambandið millum ymisku dýra og plantusløgini í sjónum og meingi teirra, og at tryggja lívfrøðiliga margfeldið,
4) at øll hava javnbjóðis atgongd til rættindi at gagnnýta livandi tilfeingið í sjónum,
5) at atgongdin til tilfeingið verður býtt á ein hátt, sum gagnar øllum pørtum av landinum,
6) munagott eftirlit við gagnýtsluni av livandi tilfeinginum í sjónum,
og
7) at millumtjóða sáttmálum og avtalum um fyrisiting av sjótilfeingi, sum Føroyar eru partur av, og altjóða meginreglum hesum viðvíkjandi.
Alt lógaruppskotið kann lesast HER


text:
Hetta er eitt slag av filmi, ið vanliga ikki hevur so stóran fjepparaskara ella tað stóra áskoðartalið, tí fyri tey flestu er hetta ein eitt sindur løgin partur av filmslistini, men Sigga Vang, fyriskipari av mentanarskránni á G! vísir á, at síðan tey á fyrsta sinni vístu stumfilmar við livandi tónleiki, hevur eftirspurningur verið eftir hesum sýningum, sum tey tískil hava valt at seta á skránna aftur í ár.
- Tað snýr seg um onkusvegna at virða uppleggið, ið eru stumfilmar, sum eru fýrs ára gamlir, greiðir Knút mær frá.
- Samstundis skal tú bara gera tað, sigur hann og flennir.
- Hetta er ein løgin samanrenning millum virðing fyri upprunaverkinum og nýtulkan av listini, sigur Knút, sum greiðir frá, at teir hava vant til framførsluna, men at talan eisini verður um improvisatión.
- Framføslan tekur hálvan tíma, sigur Knút, sum vísir á, at Space Invaders legga tónleik til filmarnar, Ferðin til mánan (Le voyage dans la lune), 1902 av George Méliés, amerkanska filmin, Dr. Jekyll and Mr. Hyde frá 1912 og at enda ein italienskan stumfilm vid heitinum L'uomo meccanico, frá 1921.


text:
- Vit satsa upp á at selja beinleiðis til vanliga brúkaran fyrst og fremst, og tí kunnu vit vera bíligari. Har er einki millumlið, sigur Andreas M. Andreasen.
Hann skal standa á odda fyri T. Hansen í Føroyum, sum eftir summarsteðgin letur upp í 1400 fermetra stóra handlinum á Hjalla, har 360 einaferð hevði sítt virksemi.
Hetta verður tískil nógv tann størsti handilin í Føroyum av sínum slag í landinum. Størstu kendu kappingarneytar frammanundan eru Mekonomen og FTZ. Hesin seinni handilin nevndist upprunaliga AMA Billutir, og tað var Andreas M. Andreasen, sum lat tann handilin upp í 1976.
Hesin handilin helt fyrstu árini til í trongum hølum í Gongini, fyri síðan at flyta niðan í Bøgøtu. Tað gekk so mikið væl, at Andreas M. Andreasen gjørdi av at byggja nýggjan stóran handil í Fútalág í Havn. Dentur varð lagdur á at selja bíligar eykalutir, men handilin seldi eisini nógv annað, sum var knýtt at bilum.
Í 2006 seldi Andreas M. Andreas handilin til tveir føroyingar, sum seinni seldu víðari til stóru fyritøkuna FTZ, sum júst verður høvuðskappingarneyti hjá nýggja T. Hansen handlinum, sum tó verður munandi størri.
T. Hansen hevur 77 handlar í Danmark, og vøruúrvalið er størri enn tann hjá kappingarneytunum, tí hann fer umframt eykalutir, dekk og aðrabilútgerð millum annað eisini at selja súkklur og skutarar.


text:
Niðurlaðing av føroysku fiskivinnuni
politikkur30-05-2017 - 09:35 - Jóanis Nielsen
Tað var kensluborið at síggja øll skipini á Havnarvág í morgun og stóru mannamúgvuna í og kring Løgtingshúsið.
Eitt væl fyriskipað og virðiligt mótmælistiltak frá einum samfelagsbólki, sum følir seg hóttan av teimum ætlanum, sum samgongan við sínum fiskivinnunýskipanaruppskotið hevur lagt fyri Tingið.
Teirra ótti er væl grundaður. Samgongan ætlar at selja ein part av teirra arbeiðsplássum á uppboðssølu.
Uppskotið er eini greið boð til tær fiskivinnufyritøkur, sum hava verið motorarnir í føroyska búskapinum seinastu árini. Tað sum fyritøkurnar hava gjørt, er ikki gott nokk. Tí skulu 25-30% av veiðirættindunum takast frá tykkum, og bjóðast øðrum. Nøkur av feløgunum, sum hava gjørt tað serliga gott, eru blivin ov stór, og skulu minka.
Hesi feløgini, sum nú skulu revsast, eru tey, sum seinastu árini, hava gjørt íløgur fyri nógvar hundratals milliónir, íløgur, sum hava skapt hundratals arbeiðspláss kring alt landið.
Fyritreytirnar fyri íløgunum vóru teirra lutfallsligi partur av heildarkvotunum. Hesar fortreytir eru broyttar grundleggjandi, nú 25-30% av grundarlagnum verður tikið frá teimum.
Hesar fyritøkurnar skulu minka. Ymiskar grundgevingar eru fyri hesum. Tann mest láturliga grundgevingin er, at fyritøkurnar eru ein hóttan fyri fólkaræðið.
Tað er ringt at fáa eyga á, hvat Hanna, Bjarni og Kristin hava fingið burturúr. Felagið úr Gøtu, Varðin, sum hevur gjørt stórar íløgur á Tvøroyri, skal minka. Takkarlønin er, at 25-30% av uppisjóvarkvotunum skal takast frá teimum og seljast á uppboðið. Felagið gagnnýtir í dag gott 30% av uppisjóvarkvotunum, sum er væl omanfyri ásetta markið á 20%, og kann tí ikki bjóða uppá miðallong- og langtíðarrættindir.
Alt skal endavendast. Teir sum hava gagnnýtt rættindini í Barentshavinum í áratíggir, skulu eisini minka, tí onnur skulu sleppa framat. Vit hava hoyrt hvørjar avleiðingar hetta fær fyri Sjúrðaberg og tess manning.
Størsta avleiðingin verður fyri heimaflotan. Bæði línuskip og trolarar verða munandi verri fyri. Øll feløgini koma í trupuleikar. Tað er lítið at ivast í, at fleiri skip verða løgd og manningin send til hús.
Rávørutilgongdin til flakavirkini fer eisini at minka, við teirri avleiðing, at færri fólk verða til arbeiðis á virkjunum.
Alt hettar vita tey, sum mótmæltu í Havn í dag.
Vónandi vaknar onkur í samgonguni og steðgar skilaleysu ætlanunum.
Jacob Vestergaard.


text:
Orð: Lina Sandell
Týtt: Victor Danielsen
1. Eg spyrji ei, um tú ert ein
av heimsins vísu, nei,
og ikki, um títt navn er kent
av monnum ella ei,
ei, um tú eigur gull og fæ
og góðs og garðar her,
eg spyrji ei, hvat navn tú bert,
og hvør tín standur er.
2. Eg spyrji ei, um góður tú
og mildur, stillur ert,
og ikki, um tín vón er rík,
og tolinmóð títt sterkt,
ei, um í bøn og kærleika
tú heitur ert, nei merk:
Eg spyrji ei um dugnaskap
og tíni dygdarverk.
3. Nei, hetta alt ei hjálpa kann,
ei hevur lív í sær;
ein annan spurning er tað, ið
eg her vil seta tær;
hvør gáva góð – til takksemi
og eyðmýkt leiðir hon,
men eitt er fyri neyðini –
sig, trýrt tú á Guds Son?
4. Eg spyrji teg í Jesu navn,
tað navn meg djarvan ger,
um tú ígjøgnum Kristi blóð
við Gud nú sáttur er;
er hann tín sæla, friður tín,
tín vón ja, alt hjá tær?
Tá fyrstani tín roynd, títt stríð,
hjá Gudi virði fær.
5. Á vreiðidegi góðs og gull
tær onga bjarging ber,
og manna vit og vísdómur
hjá Gudi fáfongd er;
hin borg, ið bert á sand var bygd,
tá um galt, svíkti hon,
nei, svara, svara ærliga:
Sig, trýrt tú á Guds Son?


text:
Starvsfólk
Turið Debes Hentze, advokat og mediator, m.m.c.r.
Hevur arbeitt sum advokatur við møtirætti eisini fyri landsrætt síðani 1982.
Arbeiðsøkið hevur verið vanligt advokatarbeiði við nógvum og ymiskum uppgávum.
Síðani 2004 eisini virkað sum mediator ella konfliktmeklari. Lokið prógv sum Master i Konfliktmægling, m.m.c.r. á Universitetium í Keypmannahavn.
Umboðan í almennum nevndum og ráðum:
- Javnstøðunevndin, forkv. 1994-2002
- Dátueftirlitið (fyrr skrásetingareftirlitið), forkv. 1994-2012
- Skatta- og mvgkærunevndin, forkv.
- Loftmiðlanevndin, forkv. - Nevndin er niðurløgd
- Høvuðsbarnaverndarnevndin, forkv. 2006- 2014
- Kærunevndin í kappingarmálum
Ruth Dam, advokatskrivari (er júst givin)
Ruth hevur arbeitt sum advokatskrivari síðani 1951, tá hon kom í læru, og seinni eisini fekk sína læru á advokatskrivstovuni hjá advokatunum Leivur Lutzen og Per Kehler, har m.a. Demmus Hentze, adv. eisini arbeiddi eitt tíðarskeið.
Í 1989 byrjaði Ruth á nýggju skrivstovuni hjá Demmus Hentze, adv. Sum nakað heilt serstakt nú á døgum, nýtir Ruth dagliga stenografering. Hetta lærdi hon í 60'unum, hjá Ebbu Rosenberg, sum varð lærari í Santa Frants skúla, og eisini hevði frálæru í stenografi.


text:
Eftir eitt hugnaligt kvøld, herjaðu røsku ungu hvirlurnar á aftur í dag. Nakrar vóru lidnar við sín part av kappingini, men so var heppa í staðin.
Gentur 14 ár
Børka Berg Jørgensen byrjaði dagin við at 60 m grindarenning (hæk). Av tí at fokus hevur verði á grundleggjandi renni-teknik, og almenna fyrireiking, so hevur ikki verði tíð til at arbeiða við specifikka grindarenningar-teknikkinum. Børka er tó kvik, og hevur áður víst at hon dugir at renna yvir 76 cm høgur grindirnar.
Børka var í seinna riðli, har tær á pappírinum skjótastu vóru við. Børka var eitt sindur sein úr blokkinum, og var beint aftanfyri tær fremstu uppum fyrstu grind, men so kom eyðkenda rútman í gongd, og longu um triðju grind var hon á odda, og økti hon allan vegin. Á mál segði tíðin 10,93 sek, sum er persónligt met. Tað vísti seg at tvær í fyrra riðli høvdu runnið enn skjótari, so Børka fekk broncumerkið fyri flota avrikið.
Børka slapp bara at hvíla seg ein góðan tíma áðrenn hon fór í gongd við upphiting aftur. Nú skuldi hon royna seg í trýstøkk. Trýstøkk er ein grein, sum hon einans hevur vant eina ferð í vetur, men almenna venjingin inniheldur elementir, sum stuðla uppundir trýstøkk. Tað sást beinan vegin at hon hevði góða rútmu, hóast fyrsta lopið gjørdist yvirtrakk. Í næsta lopið kom hon út á 9,30 m, og legði seg á annað pláss í kappingini móti hinum gentunum, sum allar vóru eitt ár eldri enn hon. Triðja var aftur yvirtrakk, men í fjórða økti hon til 9,48 m og kláraði harvið talentkravið. Fimta var yvirtrakk, men tá ein fór framvið í sætta umfarið, var onki at gera uttan at satsa. Børka økti til 9,58 m, men var ein centimetur ov stutt til at heinta silvurmerkið. Hon fór tí heim við enn einum broncumerkið.
Kvinnur
Alda Sigurðsdóttir Lamhague, sum rann so væl á 60 m í gjár skuldi royna seg á 200 m. Hesaferð riggaði starturin væl, og hon kom skjótt upp at renna við sínum nýggja effektia stílið. Hon accelereraði úr fyrsta svingi, og helt ferðina inn í næsta sving. Tá hon kom úr næsta svingi byrjaði hon at spenna upp, og misti tí nakað av ferð. Tíðin hjá Aldu gjørdist 27,70 sek, sum er næstebesta tíð hon hevur runnið innandura. Komandi vikuskiftið ferð Alda at royna seg við føroyska landsliðnum á Pallas Spelen í Svøríki.
Sjøfn Gudmundsdóttir og Edna Maria Debes royndu seg í longdarlopi móti 20 øðrum kvinnum. Báðar er tær við at arbeiða seg upp aftur eftir ein steðg. Í fyrsta lopinum helt Edna Maria aftur og tí misti hon flogið. Í tí næsta kom hon betur ígjøgnum, men timing í avsetting gjørdi at hæddin ikki bleiv nøktandi. Hon kom tó út á 4,21 m, sum gjørdist hennara longsta, tí í síðsta var hon aftur í so varðin. Sjøfn byrjaði við at leypa 3,85 m, sum er tað longsta hon hevur lopið síðan hon byrjaði aftur. Hon steðgaði tó ikki har, tí hóast næsta lopið miseydnaðist, so kom hon í trijða út á 4,00 m. Tað var hóast hon leyp væl aftanfyri plankan. Hetta gjørdist hennara longsta í hesi kapping. Hjá báðum er nógva at heinta við góðari venjing, so vantandi verður tað áhugavert longu í summar.
Menn
Tað var við spenningi at Magnus Dal-Christiansen byrjaði upphiting til 200 m, men har var ongin ávaring í knæðnum hesaferð, so avgjørt var at royna seg. Píkarnir vóru tó eftirhondini rættuliga slitnir, men har traðkaði Dánjal til, so tað var í skógvunum hjá Dánjal at Magnus fór í blokkin. Magnus kom væl avstað, og hóast hann segði seg ikki orka síðstu 50 metrarnar, so sást hetta ikki. Tíðin á málinum segði 24,05 sek, sum er væl skjótari enn hann hevur runnið teinin áður. Við hesum gjørdist hann nummar fimm, og ognaði sær harvið eitt pláss í finaluni. Eins og á 60 m, var tó avgjørt at geva avboð til finaluna.
Síðsti startur á degnum var 800 m hjá Dánjal. Hóast Dánjal bara er 17 ár, so rann hann móti monnunum, men tá man vil nakað, so er altíð betur at fáa góða kapping, og her var møguleikin rættuliga optimalur, tí fleiri høvdu sína bestu tíð beint omanfyri teir 2 min, har sum Dánjal sigtaði. Taktikkurin var tí at fara við teimum fremstu. Eftir fyrstu 100 m lá Dánjal á fjórða plássi, men tíðanverri var tempo í lægra lagi, og tí valdi Dánjal at yvirhála tann triðja. So var fari undir at eta seg inn á tann, ið lá nummar tvey. Eftir tríggar av teimum fýra umgangunum, var hann so mikið nær at hann valdi at satsa og ávegis inn í siðsta sving fór hann framvið. Nú var tó lítil orka eftir, og Dánjal byrjaði at spenna upp, tí misti hann eitt sindur, og ein fór framvið á málstrikuni, men tað bleiv tó til eitt flott triðjapláss móti bestu vaksnu íslendingunum. Tíðin hjá Dánjal gjørdist 2 min 4,30 sek, sum er góð 3 sek skjótari enn hansara persónliga met. Tíðanverri var tað 0,30 sek frá talentkravinum, ið er tað sama úti eins og inni, hóast krøppu svingini inni kosta nógva ferð, og harvið tíð, samanborið við svingini úti.


text:
28.7.08
Frá Sausalito til dukkuhús í St. Helena
So eru vit komin norður í Napa dalin, ið er so víðagitin fyri vín. Vit koyra í einum rúmligum Chrysler Van frá bilaleigufelagnum Dollar. Vit steðgaðu fyrst í lítla vakra býnum Sausalito, har myndin av Birgir er tikin. Síðani steðgaðu vit í Yountville í Napa Valley at keypa mat til dagin og vegin. Lokali handilsmaðurin, Bruce, viðmælti okkum eitt serligt lokalt vínmerkið, Handley, ið dyrkar italsku Primitivo drúvuna. - A strong Zin, sum hann segði. Innivist fyri náttina hava vit funnið longur norðuri í lítla vínbýnum St. Helena á hotellinum við høvuðsvegin, The St. Helena Hotel, ið hevur virkað síðani 1881. Hotellið er eyðkent fyri stóra dukkusavnið, sum fyrsta vertinnan átti. Hon er langt síðani deyð og dótturin rektur hotellið víðari. Í reseptiónini tók fryntliga Catherine ímóti okkum og gav okkum bestu rúmini, hotellið átti - the Lilly Langtry Suite. Til høgru á diskinum stendur ein 80 ára gomul Shirley Temple dukka. Í forhøllini er internet, har Jógvan og Hanus royna sambandið. Og væl gongst. Tí kanst tú nú lesa hetta. Vit steðga her í tvær nætur.
at 4:58 AM
Labels: ferðafrásøgn


text:
Á tingfundi 18. oktober 2017 boðaði tingformaðurin frá omanfyrinevnda fyrispurningi, sum er soljóðandi:
1. Hvat ætlar landsstýrismaðurin at gera fyri at tryggja Teistanum eitt avloyaraskip, um skipið fær trupulleikar?
2. Hvørjir eru møguleikarnir at fáa eitt skip, sum kann sigla fast saman við Teistanum?
Viðmerkingar
Síðsta ár vórðu 183.000 fólk førd um Skopunarfjørð.
Sum kunnugt kann Teistin roknast sum okkara landsvegur, so leingi ikki er koyrandi millum Sandoynna og meginøkið.
Sandoyingar føla seg alt annað enn trygg við støðuna við Teistanum.
Tann 28. september í ár hevði Teistin tekniskt brek, sum so ofta áður, á fyrsta túrinum á morgni. Hetta førdi við sær, at eingin sigling varð, fyrr enn út á dagin.
Sandoyggin hevur eitt vinnulív á oynni. Eitt nú flakavirki, sum fær rávøruna flutta við trailara til oynna. Og ikki at gloyma ungdómin, sum skal í skúla, og arbeiðsfólk, sum skal um fjørðin.
Tað, sum ørkymlar allarmest er, at sum skilst, so eiga vit einki skip, sum kann avloysa Teistan.
Upplýst er, at tað er ein avtala gjørd, sum teir kalla Stokkhólmsavtalan, har økini eru býtt upp í a, b og c øki.
Skopurnarfjørður er flokkaður í c-økið, sum setir harðastu krøvini. Sostatt kann Ternan ikki avloysa Teistan.
Um hetta er rætt, ið ført er fram, er eingin ivi um, at so kann Sandoyggin skjótt koma í eina torføra støðu við ongum avloysaraskipi.
Eitt skip eigur sum skjótast at útvegast, sum kann sigla saman við Teistanum.
Hetta sama varð gjørt áðrenn Vágatunnilin og Norðoyatunnilin, og tað var ein góð loysn.
Sandoyggin er munandi verri fyri, hvat samferðslu viðvíkir.
Tað er ov seint at taka henda spurningin um avloysaraskip upp, tá trupulleikin er íkomin.
Tað kostar at útvega eitt avloysaraskip, men tað er neyðugt.
Teistin klárar ikki flutningin av bilum. Tað er nakað, øll Føroyafólk vita av, ella rættari øll, sum hava nýtt hesa farleið.
Á tingfundi 19. oktober 2017 varð uttan atkvøðugreiðslu samtykt, at fyrispurningurin skal svarast.


text:
Tað er nú sunnudagin 22. juli at Pál Joensen og Jón Bjarnason fara víðari til Olympiska býin í London, saman við danska landsliðnum, Mellouli og Wildeboer og teimum. Í løtuni eru teir farnir undir seinastu fasu av tí heilt tunga, sum er at venja seg til at skula svimja skjótt í innleiðandi riðlunum um morgunin, síðani sprintararnir skjótt aftur í hálvfinalum um kvøldið, síðani lætt morgunin eftir, og so skjótt aftur í finalum um kvøldið.
(Pál og Mellouli koyra hart á líka inn í veggin. Tað er Pál í svørtum buksum og Mellouli í hvítum)


text:
Agnar Frederiksen
10.01.2018 - 14:46
Ítróttur > Ítróttur > Fótbóltur
Eins og seinasta mikukvøld so er spennandi grannauppgerð millum Chelsea og Arsenal í London á skránni í kvøld. Hesuferð er tað í Carabao Cup, og hendan fyrra hálvfinalan verður leikt á Stamford Bridge.
Liðini hava leikt ímóti hvør ørðum tvær ferðir í ár, og í báðum førum hava stórliðini úr London deilt stigini. Fyri einari viku síðani endaði tað 2-2 á Emirates, har talan var um ein sera undirhaldandi og opnan dyst. Lagt er tí upp til eina spennandi uppgerð aftur í kvøld.
Tað er einki sum verður endaliga avgjørt í kvøld; seinna hálvfinalan verður leikt um tvær vikur.
Í gjárkvøldið vann Menchester City 2-1 á Bristol City á Etihad í hálvfinaluni, har avgerandi málið kom í evstu løtu. Vinnarin av uppgerðunum millum hesini liðini skal hitta annað av liðnum frá London í finaluni.


text:
Føroyar vunnu 3-1 móti Sao Tome og Principe í sætta umfari av Talv OL í gjár og hava vunnið seg fram á 85. pláss. Júst har, sum vit eru styrkismett. Í dag møta vit El Salvador, sum er styrkismett nummar 106.
Væntandi verður Helgi Dam Ziska aftur á liðnum tá. Taktiskar grundir búðu undir hansara fráveru í gjár. Møguleikar hansara fyri stórmeistaranormi eru treytaðar av ymsum viðurskiftum, eitt er, at mótstøðumenninir skulu helst hava altjóða heiti og toluligt styrkital. Tað hevði eingin á dagsins mótstøðuliði. Besti telvarin hjá El Salvador er altjóða meistari, og hevur yvir 2300 í rating.
Í oddanum hevur India - uttan Anand - lagt seg á odda. Í hølunum á teimum er USA - tey bæði londini hittast í dag. Annars er ógvuliga stutt millum fremstu liðini í Baku.


text:
Komið í sunnudagsskúla, í Skúlanum við Løgmannabreyt
frá kl. 12:00 til 13:00 og bjóðið øðrum við
Sunnudagsskúlin ynskir eins og samkoman Lívdin at dýrmeta Gud við TILBIÐJAN, TRÚBOÐAN, TÆNASTU, SAMFELAG, LÆRU.
Endamálið við sunnudagsskúlanum er at:
- vinna børn og ung fyri Kristus
- børnini knýta vinarbond sínámillum
- børnini kenna seg heima í samkomu Guds
Ynskiligt er, at børnini eru so mikið trygg, at foreldrini kunnu vera á møti, meðan børnini eru í sunnudagsskúla.
Aldursbýti
Flokkarnir í sunnudagsskúlanum eru býttir upp eftir aldri:
- 2 - 4 ár Sprell
- 5 ár - 1. flokk Smíl
- 2 - 3. flokk Gleði
- 4 - 5. flokk Bros
- flokk og eldri UngLív
Framferðarháttur
Vit fara inn í sunnudagsskúlaflokkarnar kl. 12:00, har undirvísing er í uml. 20 min.
Síðani hava vit felagssamling, har vit syngja nakrar fáar sangir og hava minnisvers saman.
Aktivitetir
Uml. klokkan 12:30 byrja aktivitetir, sum børnini kunnu velja seg inn á.
- Klippa, líma, perla og lita
- Borðspøl
- Spurnarkapping, filmsbrot og ymiskar kappingar
- Chill og hanga út
Bert hugflogið avmarkar!
Super sunnudagsskúli
Hvønn síðsta sunnudag í mánaðinum hava vit ein felags sunnudagsskúla. Hesin sunnudagsskúlin hevur eina øðrvísi spennandi skrá. Vit hava eina sangløtu við góðum tónleiki, søgan verður á ein serligan kreativan hátt, og at enda verða onkur felagsspøl.
Sprell – smábarna sunnudagsskúli í Lívdini
Endamál:
Endamálið við tænastuni er, at børn 2 – 4 ára gomul læra Gud at kenna. Harumframt er endamálið at børnini fáa eitt samband við onnur børn og vaksnar álitspersónar í Lívdini. Ynskið er, at børnini á henda hátt tíðliga koma at kenna Lívdina sum sítt andaliga heim.
Sprell er ætla til børnini, og ynskiligt er at børnini eru somikið trygg, at foreldrini kunnu verða á møti, meðan børnini eru í sunnudagsskúla.
Framferðarháttur:
Vit byrja løtuna við eini lítlari sangløtu Vit leggja stóran dent á at visualisera sangirnar, og nýta vit t.d. myndir, eksjur, bamsur o.a. til hetta.. Vit meta tað hevur týdning at nakrir av somu sangunum eru afturvendandi, so tað gerst trygt og forútsigiligt hjá børnunum.
Síðani verður ein stutt interaktiv søga, ið verður framløgd á ein kreativan, einfaldan og visuellan hátt, sum fangar barnið, á tí menningarstøði barnið er á. Vit brúka tær vanligu smábarna bíbliusøgurnar, s.s Dánjal í leyvurbølinum, Jónas, Skapanin o.s.fr. Ein nýggj søga hvønn mánaða.
Børnini sleppa at spæla seg ígjøgnum bíbliusøgurnar á ein sansandi og ørvísið hátt.
Í tænastuni leggja vit stóran dent á, at børnini kenna seg trygg. Hetta gera vit við roterandi sunnudagsskúlalæraraskipan (eitt av hjálparfólkunum fylgir børnunum komandi sunnudag) umframt endurtøkur, bæði í strukturi og sangvali.
Á henda hátt tryggja okkum kontinuitet og at børnini kenna seg trygg.
Enda verður við bøn, onkrum sangi og vit siga farvæl.
Aktivitetur:
Bert hugflogið avmarkar! Einasta treyt er, at aktiviteturin á onkran hátt undirbyggir tað, sum søgan hevur snúð seg um.
Høli:
Okkara aðalmál tá vit innrætta okkum í hølinum, er at geva møguleika til fordjúpan og spæl. Hølið verður umskapað til ávísa evnið, sum vit hava á skrá, til tess at børnini kunnu fáa eina góða heildar uppliving.
Sunnudagsskúli í Lívdini byrjaði í Hoyvíkar Skúla 2. februar 2003. Nú halda vit til í Skúlanum við Løgmannabreyt. Hevur tú spurningar, ella kundi tú hugsað tær at gjørst partur av hesi tænastu, so set teg í samband við: Siri Hjørleifsdóttir, tlf 277005 ella Lillian B. Poulsen, tlf 562332
Listar til sunnudagsskúlan liggja innanhýsis og kunnu finnast her


text:
Landstingsvalið 2014
Landstingsvalið í Grønlandi 2014 verður tað 12. av slagnum í Grønlandi, og varð hildið hin 28. november 2014.[1] Orsøkin til at val var útskrivað, var tann, at tað í 2014 kom fram, at Aleqa Hammond, sum var landstingsforkvinna Grønlands, hevði brúkt almennar pengar til egið brúk tvær ferðir, einaferð til eina ferð fyri familjuna og einaferð til eina privata veitslu, talan var um 106.000 krónur, sum landstingsgrannskoðararnir kravdu at hon rindaði aftur. Sambært landstingsgrannskoðarunum, stavaði meginparturin av útreiðslunum frá apríl 2013, og hóast teir bóðu um at fáa rætt lag í óskilið beinanvegin, so var tað ikki fyrrenn í august 2014, at Aleqa Hammond rindaði pengarnar aftur. Málið elvdi til mikið rok í Grønlandi, og misálit var reist móti Hammond. Hon yvirlivdi misálitið við einari atkvøðu í meirluta sum feldi uppskotið. Men hon valdi at søkja um farloyvi, meðan málið um hennara peningaviðurskifti vóru kannað. Farloyvi varð játtað henni, men síðan tóku tríggir ráðharrar – tveir úr Siumut og ein úr Atassut seg úr stjórnini, og hin 1. oktober tók Atassut seg úr stjórnini.[2] Seinni sama dag skrivaði Aleqa Hammond út nýval.
Úrslit[rætta | rætta wikitekst]
Flestar persónligar atkvøður[rætta | rætta wikitekst]
- Sara Olsvig, IA, (5.825 atkvøður)[3][4]
- Kim Kielsen, Siumut (4.604 atkvøður)
- Hans Enoksen, Partii Naleraq (2425 atkvøður)
- Nivi Olsen, Demokratarnir (1.428 atkvøður)
- Andreas Rene Uldum. Demokratarnir (1.003 atkvøður)
- Aqqaluaq B. Egede, IA (996 atkvøður)
- Naaja H. Nathanielsen, IA (470 atkvøður)
- Karl-Kristian Kruse, Siumut (341 atkvøður)
- Knud Kristiansen, Atassut (311 atkvøður)
- Mala Høy Kuko, Atassut (303 atkvøður)


text:
Fíggjarkonta er ætlað tær, sum ynskir at seta tær føstu útreiðslurnar í skipan. Við Fíggjarkontu kanst tú leggja eina fíggjarætlan og soleiðis býta tínar útreiðslur út á alt árið. Á henda hátt tryggjar tú tær, at tú altíð rindar somu upphædd mánaðarliga, sama hvussu høgar ella lágar útreiðslurnar eru.
Sjálvvirkandi flytingar
Eisini ber til at melda tínar rokningar til Gjaldsskipanina ella stovna fastar flytingar. Tað er ókeypis, og tú sleppur undan at fara í bankan at gjalda rokningar. Við Fíggjarkontu og sjálvvirkandi flytingum avgreiða rokningarnar seg sjálvar, tú skalt bara flyta inn somu upphædd mánaðarliga.
Legg eina fíggjarætlan
Í Netbankanum ber til at leggja eina einfalda fíggjarætlan, ið gevur tær eitt skjótt yvirlit yvir mánaðarligu útreiðslurnar. Tá tú ert innritað/ur í Netbankan, skalt tú trýsta á yvirskriftina “Gjaldsskipan” og síðan á “Einføld fíggjarætlan”, ið liggur á vinstra bredda. Her kanst tú útfylla hvørjar tínar inntøkur og útreiðslur eru, og lættliga gera eina fíggjarætlan.
Fíggjarkonta kann stovnast, tá tú ert 18 ár.


text:
Orð: Abraham Grimstvedt
Lag: Morten Eskesen
Týtt: Victor Danielsen
1. Eg veit, eg veit, tað var fyri meg,
at Jesus vildi av Himli stíga,
tók synd og vanæru, skomm á seg
og mátti krossdeyðan líða.
2. Eg veit, hann deyðan í synd meg fann,
eg ræddist Gud og hans dóm og vreiði;
men í tí blóði, frá honum rann,
nú frið eg ævigan eigi.
3. Eg veit, eg átti ei vón í mær,
at sorg og ófriður bróst mítt tærdu,
men at hin pína, ið Jesus bar,
Guds djúpa kærleik meg lærdi.
4. Alt hetta veit eg; men man tá eg
nú liva hann, sum í mín stað doyði,
við honum fylgjast hin tronga veg,
har mangan tykist so oyðið?
5. Ja, henda botnleysa kærleika,
man stolta hjarta mítt enn hann særa,
og henda elskandi Frelsara,
man alt mítt lív nú hann æra?
6. Hvør gott, um enntá so still hon svann,
hvør stund, eg enn her á foldum ferðist,
um bert nú Jesus við gleði fann,
at honum líkur eg gerist!
7. So hjálp mær, Harri, hvønn dag, sum fer,
frá mær at doyggja og teg at liva!
Tú sært, hvør veikt mangan barn títt er
og fyri mongum má biva.


text:
Barna- og ungdómsdeildin
KÍ hevur eina virkna ungdómsdeild. KÍ bjóðar øllum børnum í Norðoyggjum eitt tilboð um at venja og spæla fótbólt í frítíðini, samstundis sum ungdómsdeildin eisini roynir miðvíst at menna spælarar til bestu mans- og kvinnuliðini í felagnum.
Fleiri enn 300 børn venja tvær ella tríggjar ferðir fótbólt í KÍ hvørja viku frá apríl til september, og harafturat venja fleiri av liðunum eisini um veturin. Umleið 35 venjarar taka sær av ungdómsliðunum hjá KÍ, sum spæla yvir 250 dystir samanlagt í hvørjum kappingarári.
Ovasta leiðsla í Klaksvíkar Ítróttarfelag er nevndin. Í nevndini er ein formaður, ein næstformaður og fýra nevndarlimir, sum hvør sær hava ovastu dagligu leiðslu á ymiskum ábyrgdarøkjum, eitt nú ungdómsfótbólti.
Nevndarlimur fyri ungdómsfótbólt er: Margit G. Joensen.
Nevndin fyri ungdómsdeildina er mannað við: Margit G. Joensen, forkvinna, Petur í Gong, Oddur Olsen, Eyðun Thorgeirsson, Heri Ósá, Gudmundur Danielsen, Jóan Pauli Jacobsen, Hans Jacob Heinesen.
Uppgávubýtið fyri 2017 er soleiðis:
- Høvuðsungdómsvenjari og dagligur leiðari: Petur í Gong
- Samskifti við foreldur: Margit G. Joensen
- Fígging: Hilmar Danielsen, Margit G. Joensen og Hans Jacob Heinesen
- Kitmanager: Margit G. Joensen
- Dystarsamskipari: Hans Jacob Heinesen
- Dómara- og leygardagssamskipari: Eyðun Thorgeirsson
- Futsalsamskipari: